Bazar Ramadan sesak, elok KKM tutup saja CPRC

BANGI, 3 Ramadan 1442H, Khamis – Isu kesesakan pengunjung di bazar Ramadan terus menjadi antara polemik yang dipertikaikan banyak pihak, apatah lagi ketika kes jangkitan harian COVID-19 semakin meningkat.

Isu berkenaan turut mendapat perhatian Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar susulan menerima foto dan maklumat pengunjung bersesak di bazar Ramadan.

“Persoalannya, siapa yang main-main ni? Pengunjung? Pengurusan bazar? Pihak berkuasa tempatan? Kerajaan negeri? Kerajaan Persekutuan?

“Kalau macam ini, eloklah KKM tutup sahaja CPRC (Pusat Kesiapsiagaan dan Tindak Cepat Krisis Kebangsaan). Buat mitigasi penuh dan surveillance sahaja.

“Jika tidak, membazirkan masa dan sumber sahaja,” katanya dalam satu hantaran di Facebook.

Kenyataan Dr Zainal itu turut mendapat lebih 1,700 perkongsian, yang rata-rata bersetuju dengan pandangan beliau.

“Semakin flip flop dasar yang kita gariskan ini Datuk. Setakat brush aside kata KKM dah bagi guidelines, penguatkuasaan yang lemah bagaikan melepas batok di tangga,” kata Ahmad Arieff Atan.

“Kalau kat surau dan masjid bukan main jaga SOP. Kalau bersesak macam ini, ada pula kluster bazar Ramadan,” kata Rohani Yahaya.

Pada masa sama, terdapat juga pengguna media sosial yang menggesa operasi bazar Ramadan dihentikan serta-merta.

“Hari itu bila kerajaan Kelantan batalkan bazar Ramadan, ramai yang kecam dan maki. Sekarang tengok apa jadi? Keputusan kerajaan negeri Kelantan adalah tepat,” tulis Mohd Zairudin.

“Mana penjarakan fizikalnya? Tutup saja bazar kalau begini jadinya. Berebut beli macam tak cukup makanan. Puasa jenis apa kat Malaysia ini?,” kata Sofwann Al-Barr.


Kerajaan Negeri Sembilan minta pertimbang beri dos penggalak pada EXCO, ADUN

SEREMBAN, 20 Rabiulawal 1443H, Rabu – Dos penggalak vaksin COVID-19 diharap dapat diberikan kepada barisan EXCO kerajaan negeri dan semua Ahli Dewan Undangan Negeri (ADUN) di negeri ini, kata Menteri Besar Negeri Sembilan, Datuk Seri Aminuddin Harun.

Beliau berkata, permintaan pemberian dos penggalak oleh kerajaan negeri itu perlu memandangkan wakil rakyat sering berurusan dengan rakyat setiap masa.

“Sebahagian besar Ahli Parlimen sudah pun menerima dos penggalak justeru di peringkat negeri kita bercadang supaya EXCO turut menerima dos berkenaan demi menjamin keselamatan bersama.

“Ini kerana tugas wakil rakyat sentiasa bertemu dengan masyarakat, sekali gus ia menjamin keselamatan dan beri perlindungan yang lebih baik kepada kita semua,” katanya seperti dilapor akhbar tempatan.

Beliau berkata, permintaan itu diusulkan dalam mesyuarat EXCO pada hari ini.

Sementara itu, beliau memaklumkan, sehingga kini seramai 3,442 individu yang terdiri daripada petugas barisan hadapan telah menerima suntikan dos penggalak vaksin COVID-19 sejak 22 Oktober lepas.

Katanya, selain barisan hadapan, individu warga emas yang berusia 60 tahun ke atas juga akan diberi dos penggalak ini.


Malaysia terima hampir RM1 bilion bantuan keselamatan sejak 2018, kata Jeneral AS

BANGI, 25 Syaaban 1443H, Isnin – Kerajaan Amerika Syarikat (AS) meluluskan kira-kira AS$230 juta (RM1 bilion) bantuan keselamatan untuk Malaysia.

Jeneral Pemerintah, Tentera Amerika Syarikat Pasifik (USARPAC), Jeneral Charles A. Flynn seperti dilapor akhbar The Star berkata, dana itu diperuntukkan dari 2018 hingga sekarang.

Ia merangkumi penyediaan peralatan, pendidikan, latihan dan program pertukaran lain.

“Untuk tujuan ini, sepanjang tahun kewangan 2018 hingga 2022, Amerika Syarikat telah meluluskan kira-kira AS$230 juta – hampir satu bilion ringgit – dalam bantuan keselamatan untuk Malaysia termasuk penyediaan peralatan, pendidikan, latihan dan program pertukaran lain.

“Kami menantikan rundingan strategik Malaysia-AS tahun ini yang menjanjikan peningkatan hubungan bilateral,” katanya pada Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia yang berlangsung di Pusat Pameran dan Perdagangan Antarabangsa Malaysia (MITEC), hari ini.

Dalam sidang akhbar susulan, beliau berkata, tentera dari pelbagai negara di rantau ini teruja untuk kembali ke latihan ketenteraan berskala penuh selepas lebih banyak sekatan COVID-19 ditarik balik.

Katanya, walaupun pandemik sejak dua tahun lalu, askar dan ketua tentera sentiasa mencari jalan untuk menjalani latihan dan senaman ketenteraan.


1.6 bilion orang berisiko terjejas kesan perang di Ukraine

NEW YORK, 9 Zulkaedah 1443H, Khamis – Setiausaha Agung Pertubuhan Bangsa-Bangsa Bersatu (PBB), Antonio Guterres menegaskan kesan pencerobohan Russia ke atas Ukraine semakin teruk, dengan 1.6 bilion orang berisiko terjejas.

“Kesan perang terhadap keselamatan makanan, tenaga dan kewangan adalah sistemik, teruk dan semakin pantas,” katanya sambil membentangkan laporan kedua PBB mengenai kesan konflik itu.

Beliau berkata, bagi rakyat di seluruh dunia, perang mengancam untuk melepaskan gelombang kebuluran dan kemelaratan yang belum pernah terjadi sebelumnya, termasuk mencetuskan kekacauan sosial dan ekonomi.

Katanya, walaupun krisis makanan tahun ini adalah mengenai kekurangan akses, tahun depan kemungkinan ia mengenai kekurangan makanan.

“Hanya ada satu cara untuk menghentikannya, iaitu pencerobohan Russia ke atas Ukraine mesti ditamatkan,” katanya.

Beliau memaklumkan sudah meminta rakan sekerja untuk membantu mencari satu pakej perjanjian yang membolehkan eksport makanan keluaran Ukraine yang selamat dan terkawal melalui Laut Hitam, dan akses tanpa halangan ke pasaran global bagi makanan dan baja Russia.

“Perjanjian ini penting untuk ratusan juta rakyat di negara membangun, termasuk di sub-Sahara Afrika,” kata Guterres.

Laporan PBB, yang diketuai oleh diplomat Rebeca Grynspan mengatakan, dianggarkan 94 negara – yang menempatkan kira-kira 1.6 bilion penduduk – terdedah teruk kepada sekurang-kurangnya satu dimensi krisis dan tidak dapat diatasi.

“Daripada 1.6 bilion, 1.2 bilion atau tiga suku tinggal di negara yang berdepan krisis dan terdedah kepada ketiga-tiga dimensi kewangan, makanan dan tenaga secara serentak,” katanya.

Laporan itu mengatakan, perang mungkin meningkatkan jumlah pemakanan yang tidak selamat kepada 47 juta orang pada 2022, menjadikan ia 323 juta orang menjelang akhir tahun.

Dianggarkan sehingga 58 juta lagi rakyat Afrika mungkin jatuh miskin tahun ini, kata dokumen itu.

Menurut laporan itu, kemiskinan melampau di Timur Tengah dan Afrika Utara boleh meningkat sebanyak 2.8 juta orang pada 2022, manakala di Asia Selatan 500 juta orang berisiko.

“Usaha konkrit perlu dilakukan bagi memastikan bekalan makanan dan tenaga yang kritikal sampai kepada golongan yang paling terdedah,” katanya. – Agensi


Kerajaan yakin kenaikan harga ayam mendadak tak berlaku

KUALA LUMPUR, 13 Rabiulakhir 1445H, Sabtu – Kerajaan yakin pelaksanaan pengapungan harga ayam tidak akan menyebabkan kenaikan secara mendadak terhadap harga makanan keperluan rakyat itu.

Menteri Pertanian dan Keterjaminan Makanan, Datuk Seri Mohamad Sabu berkata, ini kerana kedudukan dan pengeluaran ayam di negara ini masih mencukupi pada ketika ini.

“Harga siling ayam adalah RM9.40, harga ayam yang ada di pasaran sekarang ini berada di bawah harga siling. Jadi kita harap dengan pengapungan ini harga ayam tidak melepasi harga siling.

“Ini juga (berdasarkan) tinjauan kita di pasaran dan pengeluar juga memberi jaminan untuk bekerjasama sepenuhnya supaya bekalan ayam mencukupi bila berlaku pengapungan harga nanti,” katanya.

Beliau berkata demikian dalam program Naratif Khas terbitan RTM dengan topik ‘Pasca Belanjawan 2024: Tamat Subsidi Ayam, Apa Jaminan Buat Rakyat?’ malam tadi.

Turut sama dalam program itu adalah Timbalan Ketua Setiausaha (Pembangunan) Kementerian Pertanian dan Keterjaminan Makanan (KPKM), Datuk Badrul Hisham Mohd.

Pada masa sama, Mohamad berkata mana-mana pihak yang cuba mengambil kesempatan menaikkan harga ayam selepas pelaksanaan pengapungan harga barangan keperluan itu akan berdepan tindakan.

“Saya yakin Kementerian Perdagangan Dalam Negeri dan Kos Sara Hidup (KPDN) akan memantau dengan baik supaya tidak berlaku manipulasi harga.

“Kalau berlaku kenaikan harga yang disengajakan kerajaan boleh bertindak, melainkan kalau ia betul-betul tidak cukup dalam pasaran. Kita lihat bagaimana kerajaan campur tangan untuk membantu khususnya golongan B40,” katanya.

Semasa pembentangan Belanjawan 2024 pada 13 Oktober lepas, Perdana Menteri Datuk Seri Anwar Ibrahim berkata kerajaan akan mempertimbang harga ayam dan telur di pasaran diapungkan.

Anwar yang juga Menteri Kewangan berkata, langkah pengapungan berkenaan dibuat selepas kerajaan mendapati bekalan kedua-dua sumber makanan itu kini stabil.

Dalam pada itu, Badrul berkata, kerajaan terutamanya KPKM, amat berhati-hati apabila membuat sebarang keputusan memandangkan ia akan memberi kesan secara langsung kepada rakyat dan industri.

Beliau berkata keputusan melaksanakan pengapungan harga itu memakan masa memandangkan kerajaan mengambil pendekatan untuk berunding dengan semua pihak berkepentingan untuk meneliti setiap impak kepada lapisan masyarakat, sekali gus memberikan keseimbangan di semua peringkat.

“Kemungkinan dalam jangka pendek akan berlaku kegusaran rakyat, itu kita telah jangkakan. Kita telah menyediakan pelbagai strategi dan pendekatan yang akan kita laksanakan sekiranya kesan dan keresahan itu berlangsung dalam tempoh di luar jangkaan.

Dari segi jangka panjang, kita yakin keputusan ini akan memberikan satu keseimbangan ekonomi kepada semua pihak,” katanya.

Pelaksanaan pengapungan harga ayam dan telur akan diumumkan pada 30 Oktober ini.- Bernama


Tribunal antigangguan seksual dimuktamad hujung tahun ini

BANGI, 3 Muharam 1445H, Jumaat – Pembentukan tribunal yang berkaitan Akta Antigangguan Seksual 2022 (Akta 840) akan dimuktamadkan selewat-lewatnya hujung tahun ini.

Menteri Pembangunan Wanita, Keluarga dan Masyarakat, Datuk Nancy Shukri berkata, peraturan bagi membentuk tribunal itu sudah dirangka dan kini hanya dalam proses pelantikan ahli panel.

“Apabila dibentuk, tribunal itu bertanggungjawab untuk mendengar dan melaksanakan proses pendakwaan atau pengadilan terhadap setiap aduan berkaitan gangguan seksual.

“Sekarang saya tak boleh memberikan butiran terperinci berhubung proses itu sehinggalah panel tribunal itu dilantik.

“Segala proses serta prosedur berhubung pendakwaan dan tindakan akan dijelaskan oleh ahli panel tribunal nanti,” katanya.

Akta Antigangguan Seksual 2022 mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada 8 Oktober lalu dan diwartakan 18 Oktober, tahun lalu.

Antara tumpuan utama KPWKM dalam pelaksanaannya adalah bagi mengekang sebarang bentuk gangguan seksual dalam kalangan masyarakat.

Sebelum ini, sebuah pertubuhan wanita, All Women’s Action Society (AWAM) menggesa penubuhan serta pelantikan ahli panel tribunal itu disegerakan.


COVID-19: BPMP tawar 5 skim bernilai RM5.6 bilion bantu peniaga

BANGI 1 Safar 1443H, Rabu – Sebanyak lima skim bernilai RM5.6 bilion ditawarkan bank Pembangunan Malaysia Bhd (BPMB) bagi memudah dan menyokong perniagaan dalam tempoh mencabar akibat COVID-19.

Presiden yang juga Ketua Pegawai Eksekutif Kumpulannya, Arshad Mohamed Ismail berkata, skim pembiayaan yang ditawarkan itu adalah tambahan kepada kemudahan perbankan korporat yang ditawarkannya.

“Skim ini ditawarkan pada kadar pembiayaan pilihan yang menyasarkan sektor strategik utama iaitu digitalisasi, kelestarian, maritim & logistik, pelancongan serta pengangkutan awam.

“BPMB akan terus memainkan peranan penting untuk mendukung pemulihan ekonomi Malaysia dengan menyelaraskan strategi bank dengan inisiatif kerajaan terhadap kelestarian, digitalisasi dan inklusiviti,” katanya dalam satu kenyataan, hari ini.

Sementara itu, BPMB menyatakan sokongan penuh bagi membangunkan kesejahteraan sosio ekonomi rakyat berdasarkan mandat yang diberikan kerajaan kepada Institusi Pembangunan Kewangan (DFI) untuk menyokong pemulihan negara.

Arshad berkata, komitmen bank berkenaan juga selari dengan semangat #KeluargaMalaysia seiring dengan strategi pemulihan ekonomi negara ini.

“Sebagai antara DFI tempatan, institusi kewangan itu komited melakukan terbaik untuk menyokong pemulihan ekonomi negara.

“Kami memahami bahawa impak COVID-19 dirasai oleh semua lapisan masyarakat. Pandemik global yang berpanjangan mempengaruhi kita semua iaitu individu dan perusahaan kecil dan sederhana (PKS) yang mengakibatkan pengangguran atau menjejaskan perniagaan,” katanya.


Kerajaan ada wang laksana Bajet 2023: PM

BERA, 19 Rabiulawal 1444H, Ahad – Perdana Menteri Datuk Seri Ismail Sabri Yaakob hari ini berkata kerajaan mempunyai wang bagi melaksanakan Bajet 2023 yang dibentangkan pada 7 Okt lepas, yang merupakan belanjawan terbesar pernah disediakan melibatkan peruntukan RM372.3 bilion.

“Apabila kita mengumumkan bajet dalam Parlimen, itu bermaksud kita telah mempunyai duit untuk melaksanakan setiap yang dijanjikan…sudah ada duit cuma (bajet) belum lulus lagi.

“Kalau mahu bajet yang cantik sebegini dilaksanakan, undilah kita dan barulah (bajet) boleh dibentang semula dan diluluskan,” katanya semasa berucap merasmikan Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.

Hari ini, beberapa media melaporkan Pengerusi Penaja Gerakan Tanah Air (GTA) Tun Dr Mahathir Mohamad mempersoalkan kemampuan kerajaan melaksanakan inti pati Bajet 2023 kerana mendakwa antara lain kerajaan kekurangan dana dan kurang kecekapan untuk melaksanakan projek.

Ismail Sabri juga menegaskan bajet itu, yang dibuat dengan mencakupi semua lapisan masyarakat, menyasarkan manfaat kepada akar umbi dan bukannya hanya ‘taikun’ seperti dakwaan sesetengah pihak.

Perdana Menteri berkata perbelanjaan pembangunan antaranya melibatkan infrastruktur luar bandar seperti jalan raya dan jambatan, turut membabitkan kontraktor kecil, dengan mengambil contoh projek kecil dan sederhana melibatkan peruntukan RM3.7 bilion, akan memanfaatkan kira-kira 5,000 kontraktor kelas G1 hingga G4.

“Tambahan pula projek yang dilakukan adalah untuk kebaikan rakyat. Infrastruktur luar bandar, siapa yang mendapat manfaatnya? Setiap projek pembangunan faedah adalah kepada kepada akar umbi termasuk semua masyarakat Orang Asli.

“Untuk kesihatan, saya mengarahkan supaya menambah peruntukan kesihatan kepada Sabah dan Sarawak kerana klinik desanya terlalu daif, begitu juga untuk aspek pendidikan, turut ditambah di Sabah dan Sarawak kerana sekolahnya begitu daif. Ini bukan soal kontraktor besar tetapi untuk kebaikan rakyat,” katanya.

Ismail Sabri juga menempelak tindakan pembangkang yang gagal menunaikan manifesto yang dicanang pada Pilihan Raya Umum ke-14 (PRU14) sehingga akhirnya menyebabkan Dr Mahathir, sebagai Perdana Menteri ketika itu, mengeluarkan kenyataan manifesto bukan kitab suci yang wajib ditunaikan. – Bernama


ISMA, MAPPIM, GAPENA fail rayuan cabar keabsahan sekolah vernakular

BANGI, 24 Jamadilakhir 1443H, Khamis – Tiga pertubuhan bukan kerajaan (NGO) menfailkan rayuan ke Mahkamah Rayuan bagi mencabar keabsahan sekolah vernakular.

Rayuan itu difailkan peguam yang mewakili Majlis Pembangunan Pendidikan Islam Malaysia (MAPPIM), Gabungan Persatuan Penulis Nasional Malaysia (GAPENA) dan Ikatan Muslimin Malaysia (ISMA).

Ia bagi mencabar keabsahan sekolah vernakular kerana membelakangkan kedudukan bahasa Melayu sebagai bahasa kebangsaan.

Rayuan-rayuan itu difailkan masing-masing pada 25, 26 dan 27 Januari.

Peguamcara bagi MAPPIM, GAPENA dan ISMA, Tetuan Amelda Fuad Abi dan Aidil serta Tetuan Hariz Syakinah & Co, berkata, alasan utama Mahkamah Tinggi memutuskan bahawa Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) adalah sah ialah kerana mahkamah berpendapat, bahawa kedua-dua entiti itu bukan ‘pihak berkuasa awam’.

Justeru, urusannya bukan urusan rasmi dan dengan yang demikian ianya tidak berkewajiban di sisi Perlembagaan untuk menggunakan bahasa kebangsaan dalam proses pengajaran serta pembelajaran.

“Justeru, rayuan di Mahkamah Rayuan nanti akan mencabar dapatan di Mahkamah Tinggi itu serta diharapkan akan dapat menentukan persoalan undang-undang, sama ada SJKC dan SJKT yang ditubuhkan di bawah Akta Pendidikan dan mendapat dana serta sumber awam, adalah sebenarnya badan awam ataupun tidak (selain dari isu perundangan dan Perlembagaan lainnya),” katanya seperti dilapor Berita Harian, hari ini.

Katanya lagi, pihak peguamcara juga telah diarahkan untuk menegaskan bahawa ketiga-tiga NGO terbabit menyokong segala usaha peningkatan penguasaan bahasa ketiga sama ada bahasa Mandarin, Tamil, Arab, Kadazan atau mana-mana bahasa lain di dunia termasuk Jepun, Korea dan lain-lain melalui pengajaran dan pembelajaran bahasa itu sebagai satu mata pelajaran.

“Bagaimanapun, MAPPIM, GAPENA dan ISMA menolak mana-mana bahasa asing itu dijadikan bahasa pengantar utama di mana-mana institusi pendidikan awam yang menerima dana awam. Ini kerana ianya bercanggah dengan kedudukan bahasa Melayu sebagai bahasa kebangsaan yang mesti digunakan untuk semua tujuan rasmi.

“Justeru diharapkan rayuan ini akan dapat memperjelas kedudukan isu Perlembagaan dan tidak dijadikan sebagai isu perkauman oleh mana-mana pihak tidak bertanggungjawab,” katanya.

Sebelum ini, Mahkamah Tinggi Kuala Lumpur memutuskan bahawa SJKC dan SJKT di seluruh Malaysia adalah sah di sisi Perlembagaan.


MN hanya strategi politik UMNO?

BANGI, 10 Ramadan 1443H, Selasa – Usaha UMNO untuk menjalinkan kerjasama politik dengan PAS melalui Muafakat Nasional (MN) merupakan sebahagian strategi politiknya.

Parti berteraskan Melayu itu cenderung untuk bersikap dominan dan selepas memenangi beberapa pilihan raya negeri (PRN) dengan selesa mereka kini berasa yakin untuk bergerak secara solo.

Penganalisis politik, Dr Mazlan Ali berkata, sikap inilah yang menyukarkan PAS menjalinkan kerjasama dengan UMNO khususnya dalam membentuk perpaduan dalam kalangan ummah.

Selain itu, katanya lagi, UMNO sering merasakan dirinya sebagai parti utama yang tidak boleh direndahkan oleh mana-mana pihak lain.

“Kita lihat sekarang, sikap UMNO sendiri menyebabkan PAS sukar membuat keputusan untuk bekerjasama, kerana PAS mahukan perpaduan ummah tidak kira dengan parti-parti mana.

“Malah, PAS pernah kata dia boleh terima mana-mana parti pun tetapi UMNO pula meletakkan syarat hanya untuk dia sahaja, itu yang sukarkan PAS, nampaknya PAS dan UMNO jurang semakin jauh,” katanya kepada Ismaweb.net, hari ini.

Dalam perkembangan lain, Dr Mazlan berkata, mengikut tradisi UMNO tidak boleh membuat keputusan membubarkan Parlimen secara bersendirian.

Katanya, kerajaan yang terbentuk kini adalah Perikatan Nasional (PN) dan sudah menjadi keperluan untuk berbincang bersama anggota komponen di dalamnya.

“Kerajaan yang ada sekarang ini adalah kerajaan yang didokong PN, walaupun hak untuk membubar Dewan Negara adalah kuasa di tangan Perdana Menteri tetapi dalam konteks politik kerajaan campuran mesti berunding dengan rakan-rakan yang lain.

“Sebelum Perdana Menteri bercadang menghadap Yang di-Pertuan Agong, beliau sepatutnya bertemu dengan pemimpin-pemimpin parti yang bersama-sama berada dalam kerajaan, itu dari segi adatnya.

“Perdana Menteri perlu bincang memandangkan jawatan yang dipegang hari ini juga adalah hasil sokongan PN,” katanya.


Bayaran BPR Fasa 3 dikreditkan mulai Selasa: PM

KUALA LUMPUR, 19 Safar 1443H, Ahad – Pembayaran Bantuan Prihatin Rakyat (BPR) Keluarga Malaysia Fasa 3 dan rayuan BPR akan dikreditkan ke dalam akaun penerima mulai Selasa ini (28 September) secara berperingkat.

Perdana Menteri, Datuk Seri Ismail Sabri Yaakob berkata, pembayaran itu yang akan memanfaatkan seramai 3.6 juta penerima sedia ada kategori isi rumah dan pemohon rayuan BPR dijangka selesai pada 30 September.

“Bayaran Fasa 3 dan rayuan BPR ini akan melibatkan peruntukan berjumlah RM2.82 bilion,” katanya dalam kenyataan di sini hari ini.

Ismail Sabri berkata untuk Fasa 3, setiap penerima bakal memperoleh sehingga RM1,400, manakala penerima bayaran rayuan BPR akan menerima sehingga RM2,300 termasuk bayaran BPR tambahan di bawah Program Strategik Memperkasa Rakyat dan Ekonomi Tambahan (PEMERKASA+) bernilai sehingga RM500 bagi setiap penerima.

Bayaran dibuat mengikut kategori kelayakan masing-masing iaitu berdasarkan status perkahwinan, jumlah pendapatan isi rumah dan bilangan anak, katanya.

Ismail Sabri menjelaskan pembayaran Fasa 3 adalah penyaluran penuh baki nilai yang sepatutnya diterima oleh penerima BPR dan rayuan BPR untuk meringankan beban mereka.

Perdana Menteri berkata, kerajaan terus komited dalam memastikan kesejahteraan Keluarga Malaysia, terutama kumpulan sasar yang terjejas akibat pandemik COVID-19 sentiasa terbela.

Katanya antara lain, beberapa bantuan tunai seperti Bantuan Khas COVID-19 (BKC) dan Bantuan Kehilangan Pendapatan (BKP) akan diberikan kepada penerima yang layak pada Oktober hingga Disember 2021.

“Penerangan lanjut berhubung pembayaran BPR Fasa 3 ini akan diperincikan oleh Kementerian Kewangan.

“Keluarga Malaysia boleh merujuk kepada soalan lazim (FAQ) di portal rasmi BPR iaitu https://bpr.hasil.gov.my untuk mendapatkan maklumat lanjut,” katanya. – Bernama


Banjir kilat landa kawasan gempa bumi, ragut 14 nyawa

ISTANBUL, 23 Syaaban 1444H, Khamis – Kira-kira 14 penduduk yang tinggal di dalam khemah dan rumah kontena di wilayah yang dilanda gempa bumi di Turkiye terkorban akibat banjir kilat, semalam.

Situasi itu sekali lagi memberi tekanan kepada Presiden Recep Tayyip Erdogan menjelang pilihan raya yang mencabar.

Sehingga kini beberapa lagi dihanyutkan arus kuat, selepas jalan raya bertukar menjadi sungai berlumpur di wilayah yang dilanda gempa sekuat 7.8 skala Ritcher.

Hujan lebat di kawasan berkenaan sejak Selasa dan perkhidmatan cuaca menjangkakan hujan akan berterusan beberapa hari.

Pegawai penyelamat dan bomba memaklumkan banjir telah mengorbankan 12 penduduk di Sanliurfa kira-kira 50 kilometer di utara sempadan Syria.

Manakala dua lagi termasuk bayi berusia setahun turut menjadi mangsa korban di wilayah Adiyaman.

Rakaman video menunjukkan arus kuat menghanyutkan beberapa buah kereta dan kediaman sementara yang dibina khas untuk mangsa gempa bumi.

Sementara itu, Pejabat Gabenor Sanliurfa berkata, banjir juga telah memasuki aras satu di sebuah hospital utama di wilayah tersebut.

Berdepan pilihan raya yang sukar pada 14 Mei depan, Erdogan berdepan reaksi orang ramai yang kecewa dengan respons kerajaan yang dianggap gagal ketika bencana terbesar sepanjang dua dekad pemerintahannya.

Erdogan bagaimanapun memohon maaf secara terbuka dan menjelaskan tiada negara yang mampu menangani bencana secepat mungkin. – Agensi


Selain Jawi, Hang Soon arah tambah tulisan Cina dan Tamil pada papan tanda SJK

BANGI, 22 Rabiulakhir 1443H, Sabtu – Datuk Mah Hang Soon dilaporkan menghubungi Jabatan Pendidikan Negeri Pahang berhubung isu dua buah Sekolah Jenis Kebangsaan Cina (SJKC) di Pekan – yang dibekalkan dengan papan tanda sekolah yang tidak tertulis nama sekolah dalam tulisan Cina.

Sebaliknya papan tanda sekolah berkenaan hanya tertulis dalam bahasa Melayu rumi dan Jawi.

Sehubungan itu, Pengarah Jabatan Pendidikan Negeri Pahang dilapor mengarahkan pihak kontraktor agar membuat semula papan tanda yang mengandungi nama sekolah-sekolah itu dalam tulisan Cina.

Timbalan Menteri Pendidikan itu menjelaskan, papan tanda sekolah yang baru dibuat kerana Dewan Undangan Negeri Pahang memutuskan agar semua agensi berkaitan kerajaan wajib menambah tulisan Jawi pada papan tandanya.

Namun begitu, dalam menambah papan tanda yang baru, papan tanda yang sedia ada patut dikekalkan.

Menurut Hang Soon, Pengarah Jabatan Pendidikan Pahang telah memaklumkan bahawa jabatan tersebut akan membekalkan papan tanda sekolah dengan tulisan Jawi untuk semua sekolah kerajaan termasuklah SK, SJKC dan SJKT – semua papan tanda itu dibuat secara seragam oleh kontraktor.

Katanya lagi, ketika berbincang dengan Pengarah Jabatan Pendidikan Pahang, dia telah mencadangkan agar tulisan Cina dan tulisan Tamil disertakan dalam papan tanda sekolah agar ia lebih sempurna, selain mencerminkan kepelbagaian budaya dan bahasa negara ini.

“Pengarah jabatan pendidikan juga telah bersetuju, dan telah mengarahkan kontraktor untuk membuat papan tanda yang baru dengan menambah tulisan Cina pada papan tanda SJKC dan tulisan Tamil pada papan tanda SJKT.

“Jabatan Pendidikan akan memasangnya di sekolah bila siap nanti,” katanya seperti dilapor SinChew Daily semalam.

Tegasnya, semua papan tanda SJKC yang asal akan terus dipelihara, tanpa sebarang perubahan dibuat ke atasnya.

Menurutnya lagi, Pengarah Pendidikan Pahang kelihatan sangat terbuka dalam menerima cadangan tersebut dan segera menyelaraskan semua papan tanda sekolah.

Timbalan Presiden MCA itu turut meminta orang ramai tidak terus membangkitkan isu ini dan memutarbelitkan keadaan menjadi isu yang menjejaskan sistem pendidikan SJKC.


Rasulullah sangat memuliakan guru

1. AL-IMAM Ahmad meriwayatkan hadis mengenai bagaimana Rasulullah mendidik para sahabat agar memberikan hak dan penghormatan kepada guru. Sabda Rasulullah:

ليس من أمَّتي من لم يُجلَّ كبيرنا، ويرحم صغيرنا، ويعرف لعالمنا

“Bukanlah dikalangan umatku mereka yang tidak memuliakan orang yang lebih tua, mereka yang tidak menyayangi anak-anak kecil, dan mereka yang tidak memberikan hak kepada guru kami. (HR Ahmad)

2. Perhatikan bagaimana Rasulullah mendidik para sahabat agar saling menghormati di antara orang tua dan muda bahkan wajib memberikan penghormatan pada guru.

3. Para sahabat nabi dahulu sangat memuliakan guru mereka. Urwah ibn Mas’ud menceritakan bagaimana para sahabat nabi amat menghormati guru mereka iaitu Rasulullah ﷺ. Menurut beliau:

وإذا تكلم خفضوا أصواتهم عنده، وما يُحِدُّون إليه النظر تعظيمًا له

“Para sahabat akan bercakap dengan suara yang rendah (sopan) ketika bertutur dengan Baginda ﷺ, serta tidak menajamkan pandangan mereka (merenung dengan tajam) kerana menghormati Rasulullah ﷺ.

4. Pertuturan dan memek muka adalah antara perkara yang amat dijaga oleh para sahabat. Mereka tidak meninggikan suara di sisi guru mereka dan mereka tidak menarik muka apabila berhadapan dengan guru.

5. Malah menurut Saidina Anas, para sahabat akan berhati-hati ketika datang untuk bertemu dengan Rasulullah ﷺ sehingga Anas menggambarkan bahawa:

كانت أبواب النبي صلى الله عليه وسلم تـُقـْرعُ بالأظافير

“Sesungguhnya pintu rumah Rasulullah ﷺ itu diketuk dengan kuku-kuku.” Kenyataan ini menggambarkan bagaimana para sahabat bimbang untuk mengganggu Rasulullah sehingga mereka mengetuk pintu rumah Rasulullah dengan perlahan sekali.

6. Al-Imam al-Ghazali mendidik perkara yang sama. Sehingga beliau menegaskan bahkan meletakkan kedudukan guru lebih mulia dari kedudukan ibu bapa. Kata al-Imam al-Ghazali:

فإنَّ الوالد سببُ الوجود الحاضر، والحياة الفانية، والمعلم سبب الحياة الباقية

“Sesungguhnya ibubapa adalah sebab kewujudan seorang anak dimuka bumi ini, namun kehidupan ini akan binasa. Sedangkan guru adalah sebab kepada kejayaan abadi seseorang di akhirat yang kekal selamanya. (al-Ghazali, Ihya Ulum al-Din)

7. Benar, guru adalah tidak maksum. Guru juga melakukan kesilapan. Namun kita sebagai ibu ayah perlu mendidik anak-anak agar menghormati dan memuliakan guru. Ia adalah sebahagian dari sunnah yang digariskan oleh Baginda Nabi. Selamat Hari Guru!

Semoga Allah membimbing kita.

Dr Ahmad Sanusi Azmi


Tun M syor PRU15 selepas musim banjir

PUTRAJAYA, 26 Safar 1444H, Jumaat – Bekas Perdana Menteri, Tun Dr Mahathir Mohamad mencadangkan supaya Pilihan Raya Umum ke-15 (PRU15) diadakan selepas musim banjir bagi mengelak berlaku kejadian tidak diingini terhadap pengundi yang keluar menunaikan tanggungjawab mereka.

Bercakap kepada pemberita selepas mengadakan sesi dialog dan suai kenal bersama badan bukan kerajaan (NGO) di sini hari ini, Dr Mahathir berkata selain ” kira faktor keselamatan, bencana banjir juga menyukarkan pergerakan pengundi.

“Sebab itu waktu banjir tidak sesuai untuk adakan pilihan raya,” katanya ketika ditanya tarikh yang sesuai untuk pembubaran Parlimen bagi memberi laluan kepada PRU15.

Beliau berkata, setiap parti yang bertanding juga dapat membuat persediaan rapi sekiranya PRU15 diadakan bukan ketika musim banjir.

Dalam pada itu, beliau berkata Gerakan Tanah Air (GTA) masih belum menetapkan calon yang akan mewakili gerakan itu pada PRU15.

Ditanya perkembangan pendaftaran GTA, Dr Mahathir yang juga Pengerusi Penaja GTA berkata, Jabatan Pendaftaran Pertubuhan (RoS) akan memberikan maklum balas dalam tempoh sebulan dari tarikh penyerahan permohonan logo serta pendaftaran gerakan itu.

Pada 6 September lepas, jawatankuasa penaja GTA telah bertemu Ketua Pengarah RoS Mohd Nawardi Saad bagi menyerahkan dokumen berkaitan serta berbincang berhubung pendaftaran itu.

GTA ditubuhkan pada 4 Ogos lepas, disertai empat parti iaitu Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman). – Bernama


Pelajar perempuan di Afghanistan perlu ke sekolah, gesa bekas Presiden

KABUL, 6 Zulhijjah 1443H, Rabu – Pelajar perempuan di Afghanistan perlu kembali ke sekolah secepat mungkin, kata bekas Presidennya, Hamid Karzai kepada Al Arabiya.

Beliau menegaskan bahawa pendidikan diperlukan untuk membantu negara yang dilanda perang itu ‘bergerak ke hadapan’ dan mengurangkan pergantungannya kepada dunia.

“Isu yang paling penting dan mendesak ialah kembalinya kanak-kanak perempuan Afghanistan ke sekolah dari darjah 6 hingga 12.

“Ini adalah isu dan keputusan rakyat Afghanistan yang memerlukan kerajaan semasa membuat keputusan supaya Afghanistan dapat bergerak ke hadapan seiring dengan pendidikan.

“…supaya Afghanistan mampu berdiri di atas kakinya sendiri daripada menjadi sebuah negara yang memerlukan kuasa dunia, daripada menjadi sebuah negara yang rakyatnya melarikan diri, itu harus dihentikan,” katanya.

Bekas Presiden itu yang memerintah dari tahun 2002 hingga 2014 menambah, model tadbir urus perkongsian kuasa ‘tidak perlu’ selagi kerajaan sementara Taliban mendapat persetujuan rakyat Afghanistan.

“…Keseluruhan idea (adalah) untuk membawa perasaan bahawa Afghanistan adalah milik semua rakyatnya dan bahawa kerajaan Afghanistan mewakili semua rakyatnya, dan bahawa ia sedang bergerak ke arah di mana aspirasi rakyat dipenuhi,” katanya.

Karzai berkata, salah satu cara Taliban boleh mendapat persetujuan rakyat negara itu ialah memastikan pelajar perempuan kembali ke sekolah.

Tegasnya, kerajaan perlu mengambil dasar yang menuju ke arah ‘kemajuan, sara diri dan kesejahteraan ekonomi’ untuk memastikan rasa perpaduan dalam kalangan rakyat.

“…Islam menekankan pendidikan untuk kanak-kanak perempuan, ia memberikan penekanan yang besar kepada pendidikan dan pembelajaran, dan Afghanistan tidak boleh terkecuali.

“Wanita Afghan itu mematuhi sepenuhnya hijab antara yang terbaik di dunia Barat dalam hal ini. Oleh itu, tidak ada alasan, tidak boleh ada alasan untuk tidak membenarkan perempuan pergi ke sekolah,” katanya.

Komen bekas Presiden itu dibuat selepas mesyuarat tiga hari yang berakhir pada Sabtu yang gagal menangani beberapa isu paling mendesak termasuk pendidikan kanak-kanak perempuan.

Aktivis wanita Afghanistan pada hari Ahad berkata, mereka masih melihat Taliban sebagai pemerintah tidak sah walaupun terdapat pengisytiharan oleh beribu-ribu pengkritik lelaki Afghanistan yang menyokong kerajaan, menurut laporan AFP.

Minggu lalu, mereka menegaskan bahawa wanita akan diwakili pada mesyuarat tiga hari itu, tetapi hanya oleh anak lelaki dan suami mereka.

Ia telah dihadiri oleh lebih 3,500 lelaki. – Agensi


Lima kes kematian akibat denggi dilaporkan

BANGI, 26 Rabiulakhir 1445H, Jumaat – Jumlah kes demam denggi menurun 2.2 peratus kepada 2,221 pada Minggu Epidemiologi ke-44 (ME44) iaitu bagi tempoh 29 Oktober hingga 4 November, berbanding 2,272 kes pada minggu sebelumnya.

Dalam kenyataan mengenai situasi demam denggi di Malaysia hari ini, Ketua Pengarah Kesihatan, Datuk Dr Muhammad Radzi Abu Hassan berkata, lima kematian akibat komplikasi demam denggi dilaporkan pada ME44.

Beliau berkata, kumulatif kes demam denggi yang dilaporkan hingga ME44 meningkat sebanyak 96.9 peratus kepada 51,262 kes berbanding 49,674 kes bagi tempoh sama pada tahun 2022.

“Manakala sejumlah 78 kematian akibat komplikasi demam denggi telah dilaporkan berbanding 35 kematian bagi tempoh yang sama pada tahun 2022,” katanya.

Dr Muhammad Radzi berkata, bilangan lokaliti hotspot pada ME44 menurun kepada 67 lokaliti berbanding 68 lokaliti pada minggu sebelumnya.

Katanya, daripada 67 lokaliti yang dilaporkan, 47 lokaliti di negeri Selangor, lapan di Perak, lima di Kuala Lumpur dan Putrajaya, masing-masing dua lokaliti di Negeri Sembilan dan Kelantan serta satu lokaliti di Pahang dan Sabah.

Mengenai survelan chikungunya, beliau berkata, tiada kes direkodkan pada ME44 menjadikan jumlah kes sehingga kini adalah 181.

“Bagi survelan zika, sebanyak 3,065 sampel darah dan 316 sampel urin telah dijalankan saringan zika dan hasil kesemuanya adalah negatif,” katanya.


Anwar hadiri Perhimpunan Agung UMNO

KUALA LUMPUR, 20 Zulkaedah 1444H, Jumaat – Perdana Menteri, Datuk Seri Anwar Ibrahim menghadiri Perhimpunan Agung UMNO 2023 di Pusat Dagangan Dunia (WTC) Kuala Lumpur, pagi ini.

Ketibaan Anwar yang berpakaian baju Melayu biru muda dan bersongkok pada 9.05 pagi disambut Presiden UMNO yang juga Timbalan Perdana Menteri, Datuk Seri Dr Ahmad Zahid Hamidi serta barisan kepimpinan UMNO.

Kehadiran Anwar yang juga Pengerusi Pakatan Harapan dan Presiden PKR kemudian diiringi Ahmad Zahid untuk naik ke pentas dan duduk bersebelahan dengan beliau serta disambut tepukan gemuruh para perwakilan yang hadir.

Anwar turut dilihat mengibarkan bendera Sangsaka Bangsa ketika lagu rasmi UMNO “Bersatu Bersetia Berkhidmat” dimainkan.

Turut  hadir Timbalan Perdana Menteri, Datuk Seri Fadillah Yusof yang juga Ketua Whip Gabungan Parti Sarawak (GPS), Setiausaha Agung DAP Anthony Loke, Presiden Warisan Datuk Seri Mohd Shafie Apdal dan presiden-presiden parti yang mendukung Kerajaan Perpaduan.

Ini adalah Perhimpunan Agung UMNO pertama dihadiri Anwar selepas beliau dipecat daripada UMNO pada 1998 ketika memegang jawatan Timbalan Presiden parti itu. – Bernama


Gangguan bekalan air di Kuala Langat, Sepang 20 Oktober ini

KUALA LUMPUR, 26 Safar 1442H, Rabu – Sebanyak 27 kawasan di Wilayah Kuala Langat dan Sepang akan mengalami gangguan bekalan air berjadual bermula 9 malam pada 20 Oktober ini dan dijangka pulih sepenuhnya 5.30 petang keesokan hari.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata gangguan bekalan air itu susulan kerja penggantian injap pada paip agihan yang akan dilaksanakan di persimpangan antara Jalan Indah 1 dan Jalan B48, Taman Desa Indah, bermula 9 malam pada 20 Okt ini.

“Pelaksanaan kerja-kerja penggantian injap ini akan membolehkan sistem pengagihan bekalan air berjalan lancar dan semua peralatan berkaitan sentiasa berada dalam keadaan baik dan optimum.

“Tempoh masa gangguan dan pemulihan bekalan air adalah berbeza mengikut kawasan bergantung kepada jarak lokasi premis pengguna dan tekanan air pada sistem agihan bekalan air,” katanya dalam kenyataan di sini hari ini.

Air Selangor menasihatkan pengguna yang terjejas supaya menyimpan bekalan air secukupnya dan menggunakan air secara berhemat sepanjang tempoh gangguan bekalan air berjadual ini.

Untuk maklumat lanjut, sila layari laman sesawang Air Selangor di www.airselangor.com. Pengguna juga boleh merujuk kesemua saluran komunikasi rasmi di aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300.

Penambahbaikan infrastruktur sistem agihan bekalan air itu adalah sebahagian usaha Air Selangor dalam meningkatkan tahap perkhidmatan terbaik demi keselesaan pengguna di masa hadapan.

Kawasan yang terjejas bagi Wilayah Kuala Langat ialah Kampung Kundang, Kuarters Estate Gadong, Kampung Batu Untung, Tanjung Sepat New Village, Kampung Batu Laut, Taman Batu Untung, Taman Pelangi, Ladang Batu, Taman Tanjung, Taman Tanjung Sepat Indah, Kampung Orang Asli Tanjung Sepat, Taman Mutiara, Ladang Bedford, Kampung Tanjung Sepat Darat, Kampung Tumbuk, Kampung Tanjung Layang, Berek Polis Tanjung Sepat dan Taman Kanchong Laut.

Kawasan terlibat di Sepang pula ialah Kampung Bukit Bangkong, Kampung Hulu Teris, Kampung Ulu Chuchoh, Kampung Orang Asli Bukit Bangkong, Tanjung Rhu, Pekan Sungai Pelek, Kem PKLS Hazliza Ulu Teris, Taman Seri Sungai Pelek dan Kampung Baru Sungai Pelek. – Bernama


Tiada lagi sekatan rentas negeri mulai 7 Disember

BANGI, 19 Rabiulakhir 1442H, Sabtu – Perintah Kawalan Pergerakan Bersyarat (PKPB) di Kuala Lumpur, Sabah dan sebahagian besar Selangor dilanjutkan mulai 7 Disember sehingga 20 Disember, kata Menteri Kanan (Kluster Pertahanan), Datuk Seri Ismail Sabri Yaakob.

“Sabak Bernam, Hulu Selangor dan Kuala Selangor adalah daerah di Selangor yang tidak lagi dikenakan PKPB,” katanya.

PKPB di sebahagian besar Pulau Pinang, Perak dan Kelantan juga akan berakhir namun beberapa kawasan (Kota Bharu, Pasir Mas, Machang dan Tanah Merah) masih di bawah PKPB, susulan analisis risiko dari Kementerian Kesihatan.

Ismail Sabri berkata demikian dalam sidang media harian COVID-19, sebentar tadi.

Beliau juga memaklumkan bahawa mulai 7 Disember, tidak akan ada lagi sekatan jalan raya di sempadan negeri dan daerah.

Katanya, orang ramai dibenarkan melakukan perjalanan antara negeri kecuali kawasan yang dikenakan Perintah Kawalan Pergerakan Diperketatkan (PKPD)

Beliau berkata, sekarang polis akan lebih menumpukan kepada pematuhan SOP.

Penumpang di dalam kenderaan juga tidak terhad dan akan mengikut kemampuan kenderaan.

Selangor dan Kuala Lumpur berada di bawah PKPB sejak 14 Oktober.

Sabah dan Labuan telah ditempatkan di bawah perintah yang sama sejak 13 Oktober dan 17 Oktober.

Perak, Pulau Pinang dan Negeri Sembilan turut dikenakan PKPB bermula dari 9 November sementara Kelantan dikuatkuasakan pada 21 November.


Orang ramai dinasihat tidak tular semula komen berbaur perkauman

BANGI, 3 Jamadilakhir 1444H, Selasa – Orang ramai dinasihatkan agar tidak menularkan semula komen berbaur perkauman secara provokasi di media sosial atau mana-mana platform lain.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, ini kerana perbuatan perbuatan tersebut boleh menggugat ketenteraman serta keharmonian kaum di Malaysia.

“Tindakan tegas tanpa kompromi bakal diambil terhadap mana-mana individu yang sengaja mendatangkan khianat awam melalui isu-isu yang menyentuh sensitiviti agama dan kaum,” katanya dalam kenyataan, hari ini.

Nasihat itu menyusul selepas polis mengesan penularan semula imej tangkap layar komen yang berbaur perkauman melalui pelbagai platform media sosial termasuk Facebook dan aplikasi WhatsApp pada 26 Disember lalu.

Noorsiah berkata, komen provokasi itu telah dimuat naik pada Ogos 2019 oleh pemilik akaun Facebook ‘Nazrul Nazari’.

“Ekoran daripada itu, seorang lelaki tempatan berumur 33 tahun telah ditangkap pada 1 April 2022 dan didakwa di mahkamah mengikut Seksyen 182 Kanun Keseksaan iaitu memberikan maklumat palsu kepada penjawat awam,” katanya.

Katanya lagi, suspek turut didakwa di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.


Polis bongkar makmal proses dadah jenis heroin di Johor

JOHOR BAHRU, 14 Syaaban 1442H, Ahad – Polis Johor merampas dadah bernilai RM1.08 juta hasil pembongkaran sebuah makmal pemprosesan dadah jenis heroin di Iskandar Puteri pada 23 Mac lepas.

Ketua Polis Johor, Datuk Ayob Khan Mydin Pitchay berkata, dalam operasi khas dijalankan di sebuah rumah sewa pada 2 petang, seorang lelaki tempatan berusia 36 tahun yang bertindak sebagai ahli kimia dan ‘runner’ ditahan.

Beliau berkata, lelaki berkenaan dipercayai dibayar gaji sebanyak RM10,000 sebulan untuk membuat dan mengedar dadah kepada pelanggan di sekitar negeri itu.

“Dadah yang dirampas dalam operasi ini terdiri daripada 57.83 kilogram (kg) heroin bernilai RM642,588.88; 4.53 kg heroin base bernilai RM420, 828.56 dan 77.70 kg kafein bernilai RM26,418.

“Selain dadah, pelbagai peralatan untuk memproses dadah turut dirampas. Polis juga menyita lima buah kenderaan, sebuah motosikal, wang tunai RM16,430, pelbagai barangan kemas, 25 utas jam tangan dan 15 akaun bank bernilai RM473,283.42,” katanya dalam sidang media di sini hari ini.

Ayob Khan berkata, susulan penahanan lelaki berkenaan, polis memberkas dua wanita tempatan berusia 34 dan 35 tahun di Temerloh, Pahang dan Batu Gajah.

“Kedua-dua wanita ini adalah isteri kepada dua lagi lelaki yang masih diburu polis untuk membantu siasatan bersabit Seksyen 39B Akta Dadah Berbahaya 1952 dengan masing-masing beralamat terakhir di Taman Bestari dan Taman Perling, Iskandar Puteri,” katanya.

Ayob Khan berkata, modus operandi sindiket ini adalah menjadikan kediaman berpagar dan berpengawal yang disewa sebagai makmal memproses dadah dan dipercayai telah beroperasi selama setahun.

Dalam satu lagi kes, Ayob Khan memaklumkan seorang lelaki tempatan berumur 31 tahun ditahan pada 25 Mac lepas, juga di Iskandar Puteri bersama dadah jenis syabu dan ketamin bernilai RM347, 874.44.

“Hasil saringan urin mendapati suspek positif dadah jenis methamphetamine dan mempunyai dua rekod jenayah lampau dan satu rekod ‘wanted’ bagi kes dadah.

“Lelaki ini baru melakukan kegiatan ini kira-kira seminggu turut menjadikan rumah sewa berpagar dan berpengawal sebagai tempat penyimpanan dadah,” katanya.

Beliau berkata, polis turut menyita sebuah kenderaan hasil penahanan lelaki terbabit. – Bernama


Jumlah wang tak dituntut RM11 bilion

PUTRAJAYA, 21 Ramadan 1444H, Rabu – Terdapat kira-kira RM11 bilion Wang Tak Dituntut (WTD) milik awam yang masih belum dituntut setakat Mac lepas, kata Timbalan Menteri Kewangan, Datuk Seri Ahmad Maslan.

Beliau berkata, Jabatan Akauntan Negara (JANM) telah menerima serahan WTD selaras dengan Seksyen 8 Akta Wang Tak Dituntut (Akta 370) daripada syarikat atau firma berjumlah kira-kira RM14.1 bilion dari tahun 1977 sehingga bulan lepas.

Daripada jumlah tersebut, kira-kira RM3.2 bilion telah dibuat bayaran balik kepada empunya seperti akaun simpanan, insurans dan deposit, katanya.

“Sebahagian besar daripada RM11 bilion WTD ini, kerajaan laburkan dalam simpanan tetap selaras dengan Akta Tatacara Kewangan 1957, (dan) faedah yang diperoleh (daripada simpanan tetap) diakaunkan ke Akaun Hasil Disatukan.

“Daripada simpanan tetap itu, kita dapat faedah RM250 juta dan wang itu kita guna untuk rakyat,” katanya kepada pemberita selepas mengadakan lawatan ke JANM di sini hari ini.

Ahmad berkata, WTD ditakrifkan sebagai wang yang kena dibayar di sisi undang-undang kepada empunya tetapi tidak dibayar dalam satu tempoh masa lebih setahun, wang dalam kredit sesuatu akaun yang telah tidak dikendalikan oleh empunya dengan apa cara sekalipun dalam satu tempoh lebih tujuh tahun, dan wang dalam kredit sesuatu akaun dagangan yang telah tidak dikendalikan melalui apa-apa urus niaga dalam satu tempoh masa lebih dua tahun.

Pemilik WTD diseru supaya menuntut wang masing-masing dengan mengemukakan permohonan melalui portal eGUMIS, kaunter JANM di seluruh negara atau melalui mel yang dihantar terus ke pejabat WTD Putrajaya.

Menurutnya, portal eGUMIS yang dilancarkan pada 2020 menerima kira-kira 17.2 juta pelawat setakat bulan lepas dengan bilangan pengguna berdaftar adalah hampir 4.4 juta pengguna.

“Dalam tempoh sama, sebanyak 354,912 permohonan tuntutan WTD dalam talian telah diterima dan daripada jumlah itu, sebanyak RM199 juta amaun tuntutan WTD telah diproses,” katanya.

Ahmad berkata JANM sedang membangunkan aplikasi mudah alih eGUMIS Mobile yang dijangka boleh mula digunakan pada suku keempat tahun ini.

Beliau berkata kerajaan juga berhasrat meminda Akta 370, antaranya cadangan pindaan terhadap tempoh pindahan ke Akaun Hasil Disatukan dari 15 tahun ke 10 tahun, takrifan semula WTD menurut Seksyen 8(a) dan 8(c) Akta 370, dan amaun denda yang dikenakan pada syarikat atau firma bagi ketidakpatuhan.

“Akta ini terlalu lama tak dipinda maka kita cadangkan untuk dipinda,” katanya dan menambah bahawa kerajaan menjangka dapat membentangkan pindaan akta berkenaan pada hujung tahun ini. – Bernama


Gantung Perlembagaan tak bantu pulihkan pandemik COVID-19: Tok Mat

BANGI, 4 Jamadilakhir 1442H, Ahad – Kerajaan disaran mengisytiharkan kecemasan kesihatan dan memperkenalkan ordinan spesifik bagi tujuan itu dalam menangani ancaman COVID-19.

Timbalan Presiden UMNO, Datuk Seri Mohamad Hasan berkata, hanya memperbaiki strategi kesihatan, mempertingkatkan kawalan penyakit seperti pendekatan Perintah Kawalan Pergerakan (PKP) dan menyegerakan immunisasi akan memulihkan Malaysia dari wabak.

Walaupun akur dengan pengisytiharan darurat bagi memastikan pandemik COVID-19 terkawal, katanya, menggantung Perlembagaan sama ada secara separa atau sepenuhnya tidak akan membantu memulihkan pandemik ini.

“UMNO akan menyokong segala usaha kerajaan membasmi wabak ini. Pendirian ini tiada tawar menawar.

“Tetapi UMNO juga akan berusaha sedaya upaya memulihkan semula demokrasi dan mengembalikan semula fungsi Perlembagaan.

“Malaysia adalah demokrasi yang berjaya. Malah ia adalah teladan negara demokratik yang terbaik di kalangan negara Islam,” katanya dalam kenyataan hari ini.

Mengulas lanjut, Mohamad atau lebih dikenali sebagai Tok Mat berkata, demokrasi Malaysia tidak boleh dikalahkan oleh pandemik atau apa jua cabaran yang melanda negara ini.

“Dan ia akan terus menjadi negara hukum dengan Perlembagaan sebagai undang-undang tertinggi dan pedomannya,” katanya.

Terdahulu, kerajaan memutuskan untuk melaksanakan PKP selama 14 hari di enam negeri berkuat kuasa jam 12.01 tengah malam Rabu lepas hingga 26 Januari depan.

Enam negeri terbabit adalah Pulau Pinang, Selangor, Wilayah Persekutuan (Kuala Lumpur, Putrajaya, Labuan), Melaka, Johor dan Sabah.

Selain itu, Perintah Kawalan Pergerakan Bersyarat (PKPB) bagi tempoh sama akan dikenakan terhadap enam negeri lain iaitu Pahang, Perak, Negeri Sembilan, Kedah, Terengganu dan Kelantan.

Dua negeri lagi iaitu Perlis dan Sarawak akan dilaksanakan Perintah Kawalan Pergerakan Pemulihan (PKPP), juga untuk tempoh sama.

Sehari sebelum itu, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Seri Paduka turut berkenan terhadap cadangan kerajaan bagi pembentukan satu Jawatankuasa Khas Bebas yang akan dianggotai Ahli Parlimen kerajaan dan pembangkang serta pakar-pakar kesihatan dan yang berkaitan bagi mengendali perjalanan darurat negara.


Kerajaan kaji pembangunan sesuai untuk tanah wakaf

KUALA LUMPUR, 1 Ramadan 1444H, Khamis – Kerajaan sedang menjalankan kajian mengenai tanah wakaf bagi mengenal pasti pembangunan yang sesuai untuk memberi manfaat kepada rakyat, kata Perdana Menteri Datuk Seri Anwar Ibrahim.

“Wakaf adalah tradisi dalam Islam yang bermula dengan Nabi Muhammad ﷺ, dengan ladang kurma dan masjid Quba di Madinah.

“Tradisi ini diteruskan oleh umat Islam, sama ada melalui pembinaan bangunan wakaf bukan sahaja masjid, malah institusi pendidikan seperti Universiti Al-Azhar,” katanya.

Beliau dilaporkan berkata demikian dalam ucapan pelancaran Bulan Wakaf Kebangsaan 2023 yang disiarkan secara langsung di TV AlHijrah, hari ini.

Wakaf ialah wang tunai atau harta yang didermakan untuk tujuan agama dan tidak boleh dijual, dipindah milik atau diwarisi oleh sesiapa.

Anwar yang juga Menteri Kewangan berkata, syarikat khususnya milik kerajaan perlu mencari hala tuju baharu dalam membangunkan wakaf.

“Dalam membentangkan Bajet 2023, saya telah mengumumkan Wakaf Madani untuk mengoptimumkan aset bernilai lebih RM1 bilion, dengan komitmen sektor swasta.

“Bagi tujuan itu, kerajaan akan umumkan secara terperinci dan langkah-langkah yang perlu diambil untuk bangunkan wakaf secara keseluruhan, tidak lama lagi,” katanya.


Pesakit sedang dibedah antara 19 korban letupan gas di Tehran

TEHRAN, 9 Zulkaedah 1441H, Rabu – Satu letupan yang berlaku di sebuah pusat kesihatan di ibu negara Iran mengakibatkan sekurang-kurangnya 19 orang terbunuh dan 14 lagi cedera.

Insiden itu dilaporkan berlaku selepas tiga tong gas meletup di aras bawah Pusat Kesihatan Sina At’har di Utara Tehran, semalam.

Beberapa unit tindakan kecemasan, termasuk ambulans dan anggota bomba dikerahkan ke lokasi kejadian ketika asap kebakaran keluar dari bangunan.

Pegawai kesihatan memaklumkan, sekurang-kurangnya 19 terkorban dalam kejadian itu manakala 14 yang lain cedera, dengan laporan mengatakan mereka yang cedera segera dikejarkan ke hospital.

Jurucakap Jabatan Bomba Tehran memberitahu TV negara bahawa, letupan itu berlaku apabila tong gas terbakar di ruang bawah tanah pusat perubatan.

Katanya, sebahagian mangsa berada di bilik pembedahan di tingkat atas, yang sama ada pesakit sedang dibedah atau mereka bersamanya.

“Malangnya mereka kehilangan nyawa kerana panas dan asap tebal,” katanya.

Jabatan itu turut menekankan bahawa kebakaran dapat dipadamkan dalam masa kurang dari dua jam. – Agensi


Russia dakwa serang 5 depoh peluru di Ukraine

MOSCOW, 20 Syaaban 1443H, Rabu – Kementerian Pertahanan Russia mendakwa, menyerang lima depoh peluru di Ukraine dengan senjata berketepatan tinggi pada Selasa.

Jurucakapnya, Igor Konashenkov berkata, serangan peluru berpandu berketepatan tinggi jarak jauh itu terkena pada gudang bahan api dan pelincir yang besar di Lysychansk serta Kramatorsk, gudang senjata roket dan artileri di Druzhkivka serta depoh peluru di Nadezhdinka dan Novooleksandrivka.

Sementara itu, pasukan Aeroangkasa Russia mendakwa menyerang 83 objek ketenteraan Ukraine, termasuk empat pos komando, empat sistem pertahanan udara, tiga gudang senjata roket, artileri dan peluru serta 68 tempat pengumpulan peralatan ketenteraan.

Konashenkov mendakwa, sistem pertahanan Russia menembak jatuh enam pesawat udara tanpa pemandu Ukraine, termasuk satu  Bayraktar.

“Secara keseluruhan, sejak permulaan operasi khas ketenteraan, 236 pesawat udara tanpa pemandu, 185 sistem pertahanan udara, 1,547 kereta kebal dan kenderaan tempur berperisai lain, 154 pelancar roket berganda, 612 meriam medan dan meriam mortar serta 1,343 unit kenderaan tentera telah musnah,” katanya.

Perang Russia-Ukraine yang bermula pada 24 Februari telah mencetuskan kemarahan antarabangsa dengan Kesatuan Eropah (EU), Amerika Syarikat (AS) dan United Kingdom (UK) antara lain melaksanakan sekatan kewangan ke atas Moscow.

Sekurang-kurangnya 925 orang awam terbunuh ketika perang dan hampir 1,500 cedera, menurut angka Pertubuhan Bangsa-Bangsa Bersatu (PBB).

Badan antarabangsa itu memberi amaran bahawa jumlah sebenar berkemungkinan jauh lebih tinggi.

Malah, PBB memberitahu bahawa lebih 3.5 juta orang telah melarikan diri dari Ukraine di tengah-tengah serangan Russia. – Agensi


Turki bina rumah anak yatim atas nama Mohamed Morsi

IDLIB, 6 Rabiulawal 1442H, Jumaat – Sebuah organisasi bantuan Turki telah mendirikan rumah anak yatim di bandar Idlib, barat laut Syria dan menamakannya sebagai Mohamed Morsi iaitu Presiden Mesir yang terakhir digulingkan oleh rampasan kuasa pada tahun 2013.

Organisasi Pengurusan Bencana dan Kecemasan yang dikelola kerajaan Turki membuka rumah anak yatim itu minggu ini di Mashhad Rouhin, dengan kerjasama Ozgur-Deir dan Fetihder Associations.

Ia akan menempatkan anak-anak yatim dan keluarga mereka di bandar.

Persatuan Fetihder mengatakan, bahawa pusat itu merangkumi 200 rumah bersama dengan masjid dan sekolah.

Ketua persatuan itu, Yilmaz Bulat berkata, unit perumahan telah dibina daripada batu bata untuk menyediakan tempat tinggal yang hangat bagi keluarga yang terkesan akibat perang.

Kira-kira 450 anak yatim dan ibu mereka akan ditempatkan di rumah anak yatim itu.

Morsi adalah Presiden pertama yang dipilih secara demokratik di Mesir pada tahun 2012.

Beliau memerintah negara itu hanya setahun sebelum disingkirkan melalui rampasan kuasa tentera pada bulan Julai 2013 yang diketuai oleh Menteri Pertahanannya, Abdel Fattah Al-Sisi, yang kemudian menjadi Presiden negara itu pada tahun 2014.

Morsi meninggal dunia pada tahun 2019, dilaporkan mengalami serangan jantung semasa perbicaraannya

Dikatakan bahawa pihak berkuasa Mesir tidak memberinya rawatan perubatan yang mencukupi dan sesuai semasa penahanannya.

Sejak rampasan kuasa, rejim Mesir telah melancarkan tindakan keras yang tidak pernah terjadi sebelumnya terhadap penentang dan pembangkang politik.

Ini telah menimbulkan kecaman dari organisasi hak asasi manusia tempatan dan antarabangsa. – Agensi


Kerajaan tahu tak isu kecuaian dalam silibus UEC?

SETELAH diasak bertubi-tubi mengenai penyelewengan fakta dalam silibus UEC bagi subjek sejarah, Dong Zong akui bahawa ianya memang benar.

Antaranya ialah mengenai gambaran wanita boleh menjadi imam solat (memimpin jemaah lelaki), orang Melayu pergi haji pakai baju Melayu dan pelbagai lagi yang kita rasa tidak masuk akal dan melucukan.

Mereka kata apa yang silap itu telah dibetulkan dalam cetakan terbaharu. Bayangkan jika kita tidak buat pembongkaran, entah berapa generasi lagi membesar dengan kebodohan ini yang akhirnya faham naratif yang salah terhadap orang Melayu dan umat Islam.

Tidak hairanlah banyak salah faham tentang orang Melayu dan Islam itu berlaku walaupun orang Melayu dan Islam adalah majoriti yang ada di mana-mana, melainkan memang dari bangku sekolah diasingkan dan ditambah lagi dengan indoktrinasi palsu.

Saya tidak tahulah berapa generasi yang telah melalui penipuan-penipuan ini, selepas berpuluh tahun. Yang hairannya, apakah kerajaan tidak tahu? Sudahlah berjuta-juta ringgit disalurkan kepada sekolah-sekolah persendirian ini.

Inilah antara sebab utamanya sistem pendidikan perlu dikelola oleh kerajaan, bukannya dikelola oleh sebuah NGO yang punyai agenda tersendiri.

Malah, UEC lahir dari keengganan untuk menerima dasar pendidikan kebangsaan. Maka, mana mungkin kita boleh jamin apa yang dipelajari di dalam sistem ini adalah suatu yang betul.

Apa yang dibongkar hanyalah juzuk kecil dari apa yang ada dalam sistem UEC ini. Saya yakin, ada banyak lagi yang kita tidak tahu. Kalau perkara ini pun tidak mampu membuka mata kerajaan tentang hakikat UEC yang tidak patut diiktiraf, saya tidak tahulah nak kata apa lagi.

Sudah diberi banyak keistimewaan seperti peluang menjadi guru sekolah kerajaan, menduduki sijil jadi peguam, memasuki universiti-universiti kerajaan negeri dan pelbagai lagi. Tetapi masih diratib seolah-olah terpaling tertindas.

Aminuddin Yahaya
Pengerusi PEMBELA
26 September 2021

Rujukan:


Melayu bangsa pejuang, tunjang negara ini

FILEM Mat Kilau yang mula ditayangkan pada 23 Jun 2022 telah mencetuskan suatu fenomena baru dalam industri filem negara. Sehingga tulisan ini ditulis, filem arahan Syamsul Yusof yang dibarisi pelakon-pelakan terkenal tanah air telah berjaya mengutip RM 12 juta dalam masa empat hari ditayangkan di pawagam.

Rata-rata penonton memberikan komen cukup baik pada filem Mat Kilau yang diterbitkan oleh Studio Kembara. Di sini saya ingin kongsikan 3 noktah peribadi selepas menonton filem epik sejarah ini.

1. Hakikat Bangsa Melayu ialah sebuah bangsa Pejuang. Kita sering dimomokkan dengan perkara-perkara negatif tentang Bangsa Melayu. Melayu itu malas, Melayu itu perasuah, Melayu itu penagih, Melayu itu ini sehingga orang Melayu itu berasa hina dan kerdil dengan bangsa sendiri.

Namun, filem Mat Kilau ini berjaya menonjolkan hakikat sebenar Bangsa Melayu dan menjadi pencetus semangat kepada sesiapa yang menontonya.

2. Naratif perjuangan Bangsa Melayu jika diceritakan dengan betul amat mudah untuk difahami dan dihayati. Tidak kedengaran komen-komen seperti filem Mat Kilau ini rasis, kita tidak sepatutnya cakap pasal Melayu-melayu ini, kita ialah Bangsa Malaysia dan seumpanya.

Malah golongan-golongan yang sering menidakkan sejarah Tanah Melayu dan Bangsa Melayu seolah-olah bisu tiada kata. Itulah hebatnya sejarah Bangsa Melayu tunjang kepada negara Malaysia ini.

3. Tanggungjawab kembalikan kegemilangan Bangsa Melayu terletak pada setiap individu yang bergelar Melayu. Tunjang kekuatan Bangsa Melayu ialah Islam. Maka orang Melayu perlu kuatkan penghayatan terhadap agama Islam dalam diri, keluarga, masyarakat dan negara.

Akhir kalam, ayah saya Bangsanya Tionghua dan ibu saya Melayu Jawa namun tidak sedikit pun saya keliru tentang pentingnya memahami sejarah Bangsa Melayu itu. Saya juga bersyukur kerana selama ini telah dikelilingi guru-guru mengajar sudut pandang yang betul tentang ajaran Islam dan sejarah Bangsa Melayu.

Filem Mat Kilau, sebuah filem yang perlu ditonton oleh semua masyarakat Malaysia.

Muhammad Yasin Ting Bin Muhammad Sufian Ting
Setiausaha ISMA Bangi


Inswa pusat sehenti promosi warisan, budaya Melaka

MELAKA, 13 Muharram 1442H, Selasa – Institut Warisan Melaka (Inswa) akan menjadi pusat sehenti bagi membantu mempromosi produk warisan dan budaya seperti barangan kraf dan makanan di Melaka sekali gus membantu usahawan industri berkenaan menjana pendapatan tambahan.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata inisiatif itu juga bertujuan memperkenalkan produk keluaran setempat kepada pelancong dari dalam dan luar negara serta menggalakkan penggunaan barangan tersebut di peringkat tempatan dan antarabangsa.

Beliau berkata setakat ini sebanyak 66 usahawan melibatkan 50 kategori produk telah berdaftar di bawah Inswa seperti songket Melaka, tepak sireh bunga kesidang, keris, dokoh, bakul sia, terompah, anyaman bakul, serta makanan tradisional seperti kuih bakar, dodol dan inang-inang.

“Usaha ini akan dilaksanakan dengan kerjasama antara Inswa, Bahagian Promosi Pelancongan Jabatan Ketua Menteri Melaka dan usahawan terlibat kerana kita melihat negeri ini terdiri daripada masyarakat berbilang etnik seperti Melayu, Baba Nyonya dan Chetti yang sudah semestinya mempunyai pelbagai produk kraf dan makanan tersendiri yang boleh dikomersialkan.

“Justeru mana-mana etnik yang mempunyai produk berasaskan warisan dan budaya dipelawa berjumpa dengan Inswa untuk membantu mereka mempromosikan produk tersebut sekali gus memastikan warisan dan budaya Melaka dapat dipelihara untuk generasi akan datang,” katanya pada sidang akhbar bersempena Pengenalan Produk Warisan Inswa di sini, hari ini.

Mengulas lanjut Muhammad Jailani berkata produk keluaran usahawan kraf juga akan dinilai semula bagi memastikan ia boleh dijual pada harga mampu milik dan membolehkan masyarakat membelinya.

Beliau berkata mana-mana pihak yang berminat untuk menjadi pengedar produk berasaskan warisan dan budaya boleh mengadakan perbincangan dengan Inswa.

Katanya Inswa juga bercadang menubuhkan sebuah anak syarikat bagi mengeksport produk tersebut ke peringkat antarabangsa.

Sementara itu, beliau berkata kerajaan Melaka turut merancang melakukan pertukaran produk dan perkhidmatan pelancongan dengan kerajaaan negeri lain sebagai usaha memulihkan sektor pelancongan domestik yang terjejas ekoran pandemik COVID-19.

“Kita akan ke Sabah pada 17 hingga 19 Sept ini bersama produk pelancongan negeri yang berpotensi untuk diketengahkan dan kita akan melihat sambutan menerusi langkah pertama ini sebelum ke negeri lain,” katanya. – Bernama


Fenomena Mat Kilau berterusan, raih RM39.2 juta dalam 10 hari!

BANGI, 3 Zulhijjah 1443H, Ahad – Selepas 10 hari ditayangkan, filem epik ‘Mat Kilau’ yang menjadi fenomena ketika ini berjaya meraih kutipan sebanyak RM39.2 juta.

Pengarah filem Mat Kilau: Kebangkitan Pahlawan, Syamsul Yusof berkata, daripada jumlah itu, sebanyak RM7.3 juta dikutip daripada tayangan sepanjang hari di pawagam seluruh negara termasuk Singapura dan Brunei, semalam.

Pengarah muda itu menjelaskan kutipan RM7.3 bagi tayangan seharian, semalam adalah suatu sejarah dan fenomena luar biasa bagi industri perfileman Melayu.

“Masya-Allah… Ini semua adalah kuasa Allah,” katanya menerusi kemas kini dalam format video yang dimuat naik di Instagram (IG), hari ini.

Menerusi perkongsian tersebut, Syamsul turut merakamkan penghargaan kepada penonton yang tidak jemu menyokong hasil kerjanya.

“Terima kasih kepada semua peminat di Malaysia, Singapura dan Brunei. Terima kasih kerana masih percaya sentuhan saya dan pasukan saya.

“Bukan hanya untuk filem ini, malah, semua hasil kerja saya selama ini. Akan ada banyak lagi (karya) menyusul selepas ini… Nantikan,” katanya.

Filem Mat Kilau – yang mula ditayangkan sejak 23 Jun lalu – menjadi filem epik Melayu pertama yang berjaya memecah panggung selain dilihat mampu mengatasi filem kutipan tertinggi di Malaysia iaitu Munafik 2 juga arahan Syamsul.

Filem Mat Kilau terbitan Studio Kembara menampilkan barisan pelakon hebat seperti Datuk Adi Putra, Beto Kusyairy, Fattah Amin, Johan As’ari, Yayan Ruhaniah dan beberapa aktor lain.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menyifatkan filem epik Mat Kilau berjaya membangkitkan semangat jati diri Islam.

Bangga dan kagum dengan sambutan filem itu, beliau berkata, unsur nasihat serta ikatan ukhwah yang kuat dirangkum di dalam Mat Kilau membawa mesej dakwah kepada masyarakat.


PRN: Calon Kelantan, Terengganu guna logo PAS, 4 lagi negeri logo PN

BANGI, 27 Syawal 1444H, Khamis – Calon Perikatan Nasional (PN) di Kelantan dan Terengganu akan menggunakan logo parti PAS pada Pilihan Raya Negeri (PRN), tidak lama lagi.

Manakala calon di empat negeri lain iaitu Negeri Sembilan, Selangor, Pulau Pinang dan Kedah pula akan menggunakan logo PN, kata Setiausaha Agung PAS, Datuk Seri Takiyuddin Hassan.

Beliau berkata, dari segi agihan kerusi antara parti gabungan PN kini hampir siap dengan 95 peratus sudah selesai.

“Logo pada PRN masih kekal. Di Kelantan, Terengganu kekal guna logo PAS, empat negeri lain, calon guna logo PN.

“Boleh dikatakan 95 peratus sudah selesai, pembahagian kerusi parti komponen, terpulang kepada parti untuk tentukan calon-calonnya yang boleh menang,” katanya seperti dilapor Astro Awani, hari ini.

Bagaimanapun Takiyuddin yang juga Ahli Parlimen Kota Bharu itu menjelaskan, hanya beberapa kerusi di Selangor dan Negeri Sembilan yang belum selesai buat masa ini.

“Nama calon yang bakal bertanding pula akan dicadangkan oleh pimpinan negeri Bersatu dan juga PAS sebelum jawatankuasa di peringkat Pusat membuat keputusan,” katanya.


Bayaran BPR fasa pertama bermula esok

KUALA LUMPUR, 11 Rejab 1442H, Selasa – Seramai 8.45 juta penerima akan menerima pembayaran fasa pertama Bantuan Prihatin Rakyat (BPR) secara berperingkat bermula esok, melibatkan peruntukan berjumlah RM1.93 bilion, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, ia membabitkan bayaran kepada 4.4 juta penerima kategori isi rumah iaitu sebanyak RM300 setiap penerima dan 4.05 juta yang akan menerima RM150 setiap seorang untuk kateogori individu bujang.

“Bagi isi rumah dan individu bujang, bayaran akan terus dikreditkan ke dalam akaun bank bermula esok, manakala bayaran akan disalurkan melalui cawangan Bank Simpanan Nasional (BSN) bagi mereka yang tidak memiliki akaun bank bermula Khamis (25 Feb).

“Penerima bantuan di Sabah dan Sarawak yang tidak memiliki akaun bank pula akan mula menerima bayaran bermula 1 Mac hingga 1 April ini di lokasi yang akan diumumkan kelak bersekali dengan pembayaran Bantuan Prihatin Nasional (BPN 2.0),” kata Tengku Zafrul menerusi kenyataan hari ini.

Perdana Menteri Tan Sri Muhyiddin Yassin ketika membentangkan Pakej Bantuan Perlindungan Ekonomi dan Rakyat Malaysia (PERMAI) pada 18 Jan lepas mengumumkan bahawa pembayaran fasa pertama BPR dipercepatkan kepada penghujung Februari ini.

Tengku Zafrul berkata, pembayaran fasa pertama ini dibuat kepada penerima Bantuan Sara Hidup 2020 dan BPN B40 yang telah diluluskan sebelum ini.

Katanya, ia dipercepatkan bagi membantu kelangsungan hidup rakyat terutamanya golongan mudah terjejas dan pekerja yang bergantung kepada upah harian, selain kerajaan komited memastikan bantuan yang diperuntukkan sampai kepada mereka yang disasarkan. – Bernama


Kejatuhan nilai ringgit beri persepsi negatif

Oleh Siti Hafidah Abd Ghaffar

BANGI, 21 Zulhijjah 1444H, Isnin – Meskipun masalah kejatuhan nilai ringgit tidak menjejaskan kadar pertumbuhan ekonomi, ia berupaya memberi persepsi dan sentimen negatif kepada pengguna.

Pakar Ekonomi, Profesor Emeritus Dr Barjoyai Bardai menyifatkan, keadaan itu amat merbahaya kerana boleh menyebabkan pengguna mula mengurangkan perbelanjaan mereka.

“Ekonomi kita bergantung banyak kepada penggunaan ataupun kadar perbelanjaan.

“Jika pengguna berbelanja, ia sekali gus meningkatkan pertumbuhan ekonomi. Justeru, kita harap ini (kejatuhan nilai ringgit) tidak menjejaskan keyakinan mereka,” katanya ketika dihubungi Ismaweb.net.

Dalam pada itu, Prof Barjoyai tidak menolak kemungkinan harga makanan akan meningkat susulan penurunan ringgit.

“Ini kerana kita mengimport lebih RM60 bilion untuk makanan. Kemungkinan harga makanan akan meningkat lagi,” katanya.

Sebelum ini, Menteri Komunikasi dan Digital yang juga Pengarah Komunikasi Pakatan Harapan (PH), Fahmi Fadzil mempertikaikan beberapa laporan media tempatan yang menyatakan harga barangan pengguna dijangka meningkat bermula Ogos ini.

Menurutnya, ini kerana kadar inflasi negara setakat ini menunjukkan trend penurunan selain beberapa petunjuk ekonomi pada 2023 adalah lebih baik berbanding tahun sebelumnya.

Terdahulu, unit tempatan menambah nilai kepada 4.6555/6600 berbanding dolar AS daripada 4.6655/6675 pada penutup Jumaat.


Johor tubuh Briged Ahli Sunnah Wal Jamaah

JOHOR BAHRU, 12 Rabiulawal 1442H, Khamis – Kerajaan negeri Johor akan menubuhkan Briged Ahli Sunnah Wal Jamaah yang berperanan sebagai benteng memerangi fahaman bercanggah Ahli Sunnah Wal Jamaah, termasuk oleh kumpulan Hizbut Tahrir.

Pengerusi Jawatankuasa Hal Ehwal Agama Islam Johor Tosrin Jarvanthi berkata briged dijangka ditubuhkan tahun depan itu, antara lain turut berperanan sebagai sukarelawan yang membantu kerja-kerja kemasyarakatan di negeri berkenaan.

Beliau berkata briged itu pada peringkat awal menyasarkan 200 belia berumur antara 18 dan 35 tahun dengan kelulusan sekurang-kurangnya Sijil Darjah Khas Agama Sekolah Agama Kerajaan Johor, dan akan diberikan latihan dakwah.

“Briged ini di bawah seliaan Bahagian Dakwah Jabatan Agama Islam Negeri Johor. Johor bakal menjadi negeri pertama menubuhkan Briged Ahli Sunnah Wal Jamaah dan kemungkinan kita akan memohon perkenan Sultan Johor Sultan Ibrahim Sultan Iskandar untuk melancarkan briged ini.

“Briged ini akan berperanan meliputi segenap aspek agama Islam, kita akan jadikan mereka sebagai benteng memerangi fahaman bercanggah dengan ajaran Ahli Sunnah Wal Jamaah, terutama fahaman Hizbut Tahrir,” katanya ketika ditemui pemberita selepas sambutan Maulidur Rasul peringkat Johor, di sini hari ini.

Mengulas mengenai penerbitan karikatur menggambarkan Nabi Muhammad SAW di Perancis yang mencemarkan agama Islam baru-baru ini, Tosrin berkata kerajaan negeri mengutuk sekeras-kerasnya sebarang tindakan retorik serta provokatif, dan akan menghantar surat bantahan berhubung perkara itu kepada Kedutaan Besar Perancis di Kuala Lumpur pada 2 Nov ini.

Sementara itu, Tosrin berkata hanya dua daerah iaitu Tangkak dan Kota Tinggi tidak dibenarkan mengadakan sambutan Maulidur Rasul oleh Kementerian Kesihatan (KKM) susulan COVID-19. – Bernama


Ahli Parlimen PKR buta sejarah cadang kaji semula Perkara 153

Oleh Zuhayati Yazid

BANGI, 13 Rabiulakhir 1443H, Khamis – Pihak yang mencadangkan supaya hak istimewa orang Melayu di dalam Perkara 153 dikaji semula disifatkan sebagai individu buta sejarah.

Individu berkenaan juga dilihat sebagai cetek pemikiran kerana sanggup menggadaikan suatu perkara yang menjaga kepentingan bangsanya sendiri.

Presiden Parti Barisan Jemaah Islamiah Se-Malaysia (BERJASA), Ustaz Haji Zamani Ibrahim menegaskan, tiada sebarang cacat cela wujud dalam peruntukan yang sudah sejak sekian lama diterima oleh masyarakat di negara.

Katanya, hanya mereka yang tidak sayangkan negara dan bangsa sendiri sahaja sanggup mengeluarkan cadangan sedemikian rupa.

“Saya tidak faham kenapa individu berkenaan tiada harga diri sehingga sanggup mahu kaji semula, sedangkan inilah tiang seri kepada penyatuan ummah yang tidak boleh diganggu-gugat sesiapa.

“Perlembagaan yang ada hari ini tiada cacat cela dan kita sebagai orang muda hari ini perlu perkasakan dan suburkan keadaan dan bukan untuk ubah.

“Saya anggap mereka ini buta sejarah yang tergamak gadai negara sendiri demi kepentingan peribadi,” katanya ketika dihubungi Ismaweb.net, hari ini.

Terdahulu, Ahli Parlimen PKR, Hassan Karim mencadangkan Perkara 153 melibatkan hak istimewa orang Melayu dikaji semula.

Beliau berkata, ini kerana pengagihan ekonomi negara tidak adil serta meminggirkan masyarakat India dan Cina, yang mana perlu diagihkan secara sama rata.

Selain itu, Ustaz Zamani tidak menolak kemungkinan perkara tersebut didalangi pihak tertentu yang memiliki kepentingan dengan mempergunakan individu buta sejarah.

“Sekiranya individu yang bercakap itu sedar dan tahu sejarah sebenar, saya yakin dia tidak akan sesekali menggadai negara dengan mahu menyamaratakan hak semua pihak,” katanya.

Beliau berpandangan, mereka yang mencetuskan keadaan huru-hara seperti ini perlu dipanggil pihak berkuasa dan dikenakan tindakan.

Katanya, walaupun negara memiliki kebebasan bersuara namun apa yang disampaikan boleh mengganggu keharmonian negara.


729 bangunan Palestin hancur pada 2020 angkara rejim Zionis

TEBING BARAT, 21 Jamadilawal 1442H, Selasa – Pihak berkuasa negara haram Israel merobohkah 729 bangunan dan struktur milik Palestin pada tahun 2020, dengan alasan pembinaan tidak mendapat keizinan di Tebing Barat yang dijajah, kata sebuah kumpulan hak asasi manusia Israel.

Dalam laporannya pada hari Isnin, kumpulan hak asasi Israel B’Tselem mengatakan bahawa rejim Tel Aviv telah ‘memindahkan 1,006 orang Palestin, termasuk 519 kanak-kanak di bawah umur, setelah perobohan 273 rumah.’

Laporan itu menambah bahawa pihak berkuasa Israel juga merobohkan 456 struktur untuk tujuan bukan kediaman, termasuk kemudahan dan pemasangan asas penting seperti air dan elektrik.

Pihak berkuasa Israel biasanya merobohkan rumah Palestin di Tebing Barat yang diduduki, dengan menyatakan bahawa struktur tersebut telah dibina tanpa izin, yang hampir mustahil untuk diperoleh.

Mereka juga kadang-kadang memerintahkan pemilik Palestin untuk merobohkan kediaman mereka sendiri atau membayar kos perobohan kepada perbandaran jika mereka tidak melakukannya.

Lebih daripada 600,000 penduduk haram Israel tinggal di lebih dari 230 penempatan yang dibina sejak penjajahan Israel 1967 di wilayah Palestin di Tebing Barat dan Baitulmaqdis Timur.

Semua penempatan Israel tidak sah berdasarkan undang-undang antarabangsa kerana dibina di tanah yang diduduki.

Majlis Keselamatan PBB telah mengutuk kegiatan pendudukan Israel di wilayah jajahan dalam beberapa resolusi.

Di bahagian lain dalam laporan itu, B’Tselem mengatakan bahawa sekurang-kurangnya 27 orang Palestin, termasuk tujuh kanak-kanak di bawah umur, telah dibunuh oleh tentera Israel pada tahun 2020.

“B’Tselem menyiasat 16 kes pembunuhan penduduk Palestin di Tebing Barat, dan didapati sekurang-kurangnya 11 daripadanya terbunuh tanpa alasan, kerana tidak ada yang mengancam nyawa anggota pasukan keselamatan atau yang lain,” kata NGO itu.

B’Tselem mengatakan bahawa serangan di Tebing Barat yang diduduki meningkat dengan ketara pada bulan April.

Kelompok hak asasi juga melaporkan bahawa mereka telah mendokumentasikan 248 serangan yang dilakukan oleh penduduk haram Israel terhadap penduduk Palestin di Tebing Barat yang diduduki tahun lalu, mulai dari serangan fizikal dan melemparkan batu ke rumah Palestin, hingga menyasarkan petani atau harta benda mereka.

B’Tselem menambah bahawa rejim penjajah juga menyerang kampung dan kota Palestin ‘sekurang-kurangnya 3,000 kali dan melakukan serbuan terhadap tidak kurang dari 2,480 rumah.’

Pihaknya kemudian mengatakan bahawa pasukan keselamatan Israel juga menahan sekurang-kurangnya 2,785 orang Palestin tahun lalu. – Agensi


Lebih 180,000 unit kediaman di Gaza musnah dibom rejim haram

GAZA, 9 Rabiulakhir 1445H, Selasa – Lebih 180,000 unit rumah dilaporkan musnah dalam serangan ganas rejim haram sejak 7 Oktober lalu.

Daripada jumlah itu, sekitar 20,000 unit kediaman musnah atau tidak boleh didiami lagi, kata jurucakap kerajaan di Gaza, Salama Marouf.

Beliau berkata, 72 bangunan kerajaan dan puluhan kemudahan perkhidmatan juga musnah dalam serangan tidak berperikemanusiaan tersebut.

Sebanyak 177 buah sekolah, 32 buah masjid dan tiga gereja juga hancur dalam serangan udara penjajah Zionis

Sementara itu, jurucakap Kementerian Dalam Negeri, Iyad Al- Bozom pula berkata, kebanyakan bom yang digunakan oleh rejim haram di Gaza adalah buatan Amerika Syarikat (AS).

Rejim pengganas melancarkan serangan berterusan ke arah semenajung Gaza sejak 7 Oktober lalu.

Malah sehingga kini, 5,387 rakyat Palestin telah syahid termasuk kanak-kanak, wanita dan warga emas. – Agensi


Analisis CPTPP selesai, dibentang kepada Kabinet dalam masa terdekat

KUALA LUMPUR, 4 Syaaban 1443H, Isnin – Analisis kos-manfaat (CBA) bagi ratifikasi Perjanjian Komprehensif dan Progresif bagi Perkongsian Trans-Pasifik (CPTPP) telah selesai pada Februari 2022 dan akan dibentangkan makluman Jemaah Menteri dalam masa terdekat, kata Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali.

Beliau berkata dokumen CBA mengesyorkan penyelesaian yang bersesuaian bagi menangani sebarang isu atau kos yang mungkin timbul hasil daripada pelaksanaan CPTPP.

“CBA ini turut mengambil kira kesan pandemik COVID-19 termasuk keupayaan dan langkah-langkah yang boleh diambil oleh kerajaan, selaras dengan Perlembagaan Persekutuan dan undang-undang negara tanpa melanggar mana-mana peruntukan dan komitmen di bawah CPTPP.

“Terdapat tujuh bab dalam CBA ini termasuk analisa sektoral yang terkandung di dalam Bab 5 (Implikasi ke atas 14 sektor ekonomi utama). Manakala di dalam Bab 6 pula, ianya meliputi dapatan tematik (Thematic Findings) bagi lapan aspek yang terkandung di dalam Perjanjian CPTPP,” katanya ketika menjawab soalan Charles Anthony Santiago (PH-Klang) pada sesi soal jawab persidangan Dewan Rakyat di sini, hari ini.

Azmin berkata Kementerian Perdagangan Antarabangsa dan Industri (MITI) juga merancang untuk mengadakan sesi libat urus dengan pemegang taruh yang berkaitan untuk berkongsi dapatan CBA bagi memastikan semua pihak yang berkepentingan memahami dengan jelas hak dan obligasi Malaysia di bawah CPTPP.

Dalam pada itu, menjawab soalan tambahan Wong Hon Wai (PH-Bukit Bendera), Azmin berkata sehingga kini sebanyak sembilan daripada 14 akta di peringkat persekutuan berkaitan CPTPP telah dibentang dan diluluskan di Parlimen.

“Baki lima lagi akta yang perlu dipinda masih dalam proses pindaan dan dijangkan dibentangkan di Parlimen mengikut jadual kementerian bertanggungjawab,” katanya.

Akta dan ordinan terbabit adalah Akta Kerja 1955, Akta Kesatuan Sekerja 1959, Ordinan Buruh Sabah Bab 67, Ordinan Buruh Sarawak Bab 76 dan Akta Komunikasi dan Multimedia 1998. – Bernama


2 maut, 9 cedera SUV rempuh restoran di AS

WASHINGTON, 9 Syaaban 1443H, Sabtu – Dua wanita maut manakala sembilan lagi cedera selepas sebuah kenderaan merempuh ruang makan terbuka sebuah restoran di barat laut Washington, D.C. pada Jumaat, lapor Xinhua.

Siasatan awal mendapati kejadian berlaku selepas SUV yang dipandu seorang lelaki warga emas hilang kawalan sebelum merempuh restoran berkenaan, kata Komander Duncan Bedlion, Jabatan Polis Metropolitan kepada pemberita.

“Bukti menunjukkan ia kemalangan yang tidak disengajakan,” kata Bedlion.

Lapan mangsa cedera dibawa ke hospital dan lima daripadanya dalam keadaan kritikal, termasuk dua wanita yang kemudian disahkan meninggal dunia.

Nahas berlaku sekitar 12:18 tengah hari (1718 GMT) ketika kebanyakan pelanggan sedang menjamu selera di luar Parthenon, sebuah restoran Greek dan ruang rehat bersebelahan kejiranan Chevy Chase berhampiran negeri Maryland. – Bernama


Pasangan hina Islam selesai bayar wang jaminan hasil dana awam

BANGI, 18 Zulhijjah 1443H, Isnin – Pasangan didakwa menghina Islam, Siti Nuramira Abdullah dan V Alexander Navin membayar, wang jaminan masing-masing berjumlah RM20,000.

Wang jaminan berjumlah RM40,00 tersebut dipercayai hasil sumbangan orang ramai yang dimasukkan ke dalam akaun kumpulan hak asasi manusia, Lawyers For Liberty (LFL).

Siti Nuramira dan Navin masing-masing dijamin oleh rakan mereka di Kaunter Bayaran Jaminan di Kompleks Mahkamah Kuala Lumpur dan Petaling Jaya iaitu di tempat di mana mereka didakwa melalui peguam R Sivaraj.

Bagaimanapun, Sivaraj berkata, beliau tidak dapat mengesahkan bila anak guamnya, Siti Nuramira yang ditahan di Penjara Satelit Beranang manakala Navin di tahan di Penjara Satelit Kuala Kubu Bharu akan dibebaskan.

Menurut peguam tersebut, wang jaminan berjumlah RM40,000 yang berjaya dikumpul adalah hasil kutipan sumbangan orang ramai dengan menggunakan akaun LFL.

“LFL mengeluarkan dana itu kepada saya sebagai pemegang amanah. Saya akan menyerahkannya kepada penjamin, yang kemudiannya akan membuat bayaran kepada mahkamah serta disimpan dalam jagaan mahkamah.

“Prosedur ikat jamin akan dilakukan hari ini, tetapi kami tidak pasti bila mereka akan dibebaskan, selaku peguam, saya berpandangan tertuduh sepatutnya dibebaskan serta-merta selepas membayar wang ikat jamin.

“Kebiasaannya, kami memahami dalam tempoh pandemik ini berlaku kelewatan pembebasan mereka yang disebabkan oleh faktor teknikal, pengangkutan dan kuarantin,” katanya seperti dipetik akhbar tempatan, hari ini.

Rabu lalu, Siti Nuramira mengaku tidak bersalah mengikut Seksyen 298A Kanun Keseksaan kerana menimbulkan rasa tidak harmoni dalam kalangan masyarakat Islam.

Kesalahan itu didakwa dilakukan di Crackhouse Comedy Club, Taman Tun Dr Ismail, 4 Jun lepas.

Hakim Mahkamah Sesyen, Siti Aminah Ghazali membenarkan Siti Nuramira diikat jamin RM20,000 oleh seorang penjamin sambil memberi amaran kepada wanita berusia 26 tahun itu supaya tidak mengulas mengenai kes berkenaan.

Pada hari yang sama, Navin juga mengaku tidak bersalah atas dua pertuduhan memuat naik kandungan menghina di media sosial.

Bagi pertuduhan pertama, Navin didakwa berkongsi di akaun Instagram pada 5 Jun dengan niat untuk menghina orang lain.

Kejadian berkenaan tular di media sosial sehingga menyebabkan banyak pihak mengecam tindakan selain menuntut kedua-dua mereka dikenakan hukuman setimpal.


Yayasan Ikhlas taja guru agama didik penduduk Pulau Danawan, Semporna

BANGI, 5 Rejab 1442H, Rabu – Yayasan Ikhlas, sebuah pertubuhan peduli dan prihatin menaja seorang guru agama yang tinggal di Pulau Danawan, Semporna bagi mendidik masyarakat khususnya suku Bajau Laut mengenai Islam untuk jangka panjang.

Pengerusi Pemegang Amanah Yayasan Ikhlas, Prof Dr Zainur Rashid Zainuddin berkata, usaha pihaknya itu hanyalah kecil berbanding dengan keperluan sebenar di lapangan.

Beliau berkata, sebaiknya dakwah di kawasan yang jauh dan terpencil seperti itu mesti dilaksanakan dengan kerjasama pertubuhan bukan kerajaan (NGO) tempatan, agensi kerajaan dan pihak berautoriti seperti Majlis Agama Islam serta Jabatan Mufti.

“Ada lebih 20 buah pulau yang letaknya di sekitar perairan Semporna seperti pulau Tatagan, Maiga, Mabul, Danawan dan lain-lain lagi.

“Kebanyakan pulau-pulau ini diduduki oleh suku Bajau Laut sama ada di darat mahu pun di laut,” katanya dalam kenyataan, hari ini.

Dr Zainur Rashid berkata, agama Islam sebenarnya telah sampai ke pulau-pulau berkenaan sejak sekian lama.

Bahkan, sudah ada surau dan pendakwah – sama ada yang bermastautin di kebanyakan pulau mahupun kunjungan secara berkala.

“Ada juga yang mempunyai masjid dan sekolah. Ramai di kalangan mereka yang pagan dan ramai juga yang memeluk Islam beberapa kali, bergantung siapa untuk memberi sumbangan bantuan,” katanya.

Menerusi Misi Pek Ikhlas di Semporna, beliau berkata, sebanyak 100 keluarga miskin tegar di Pulau Danawan menerima sumbangan makanan dan hadiah telekung.

Misi Pek Ikhlas keempat di Semporna, Tawau dan Lahad Datu membabitkan pengagihan 7,000 pek bantuan berjumlah RM1.4 juta yang bermula sejak 12 Februari hingga 18 Februari ini.


Perbuatan merokok di khalayak ramai contoh tak baik pada masyarakat

BANGI, 25 Muharam 1444H, Selasa – Perbuatan atau tingkah laku seperti merokok dan menghisap vape di khalayak ramai menunjukkan contoh tidak baik kepada masyarakat sekeliling, terutama untuk kanak-kanak serta golongan remaja.

Sehubungan itu, Kementerian Kesihatan (KKM) memandang serius terhadap isu seorang selebriti yang menonjolkan tingkah laku seperti merokok dan menghisap vape di khalayak ramai.

Ketua Pengarah Kesihatan, Tan Sri Dr Noor Hisham Abdullah berkata, sebagai selebriti, tingkah laku mereka sentiasa diperhatikan oleh masyarakat dan akan menjadi ikutan.

Apatah lagi, dari sudut kesihatan perbuatan merokok atau menghisap vape sememangnya mendatangkan kemudaratan, baik kepada perokok dan orang sekeliling mereka.

“Oleh itu, sebagai selebriti mereka mempunyai tanggungjawab untuk menunjukkan tingkah laku yang baik yang boleh menjadi teladan kepada masyarakat.

“Ini juga adalah selaras dengan hasrat KKM untuk membentangkan Rang Undang-Undang Kawalan Produk Tembakau dan Merokok 2022 supaya kawalan terhadap produk rokok secara komprehensif dapat dilaksanakan bagi mengekang masalah merokok di kalangan masyarakat Malaysia,” katanya dalam kenyataan, hari ini.

Justeru, beliau menggesa setiap lapisan masyarakat termasuk selebriti untuk membantu usaha KKM bagi memastikan perbuatan merokok dapat dijadikan sebagai satu budaya yang tidak diterima lagi dalam kalangan masyarakat.

Sebelum ini, tindakan seorang vokalis sebuah band terkenal tular apabila dengan selamba tampil di pentas peragaan Minggu Fesyen Kuala Lumpur 2022 (KLFW2022) sambil memegang rokok.

Tindakan selebriti itu sekali gus menimbulkan rasa kurang senang pengguna media sosial, kerana menganggap perbuatan berkenaan tidak wajar dipertontonkan kepada umum.


JPA diminta pertimbang senarai COVID-19 sebagai penyakit berjangkit

MELAKA, 17 Rejab 1443H, Sabtu – Jabatan Perkhidmatan Awam (JPA) diminta mempertimbangkan untuk menyenaraikan COVID-19 sebagai penyakit berjangkit, bagi melayakkan ibu bapa yang menjaga anak dijangkiti wabak itu dapat menggunakan kemudahan cuti kuarantin sehingga lima hari.

Exco Kesihatan dan Anti Dadah negeri Dr Muhamad Akmal Saleh berkata ia bertujuan memberi keadilan dan kelegaan kepada kontak rapat, terutamanya dalam kalangan kakitangan perkhidmatan kesihatan yang mempunyai anak positif COVID-19.

“Saya percaya jika anak kecil mereka positif, tiada siapa yang mahu menjaga mereka sepanjang tempoh kuarantin antara tujuh hingga 10 hari, dan ibu bapa perlu mengambil cuti tahunan untuk menjaga anak mereka.

“Adalah tidak adil jika mereka terpaksa mengambil cuti tahunan dan ada dalam kalangan mereka terpaksa juga berkerja, sehingga mengganggu fokus pada pekerjaan,” katanya dalam kenyataan di sini, hari ini.

Beliau berkata sekiranya wabak berkenaan disenaraikan sebagai penyakit berjangkit, ibu bapa yang mempunyai anak positif COVID-19, boleh mengambil cuti secara bergilir untuk menjaga anak mereka sepanjang tempoh kuarantin.

Di bawah Pekeliling Perkhidmatan Bilangan 11 Tahun 2016, kemudahan cuti kuarantin diberikan kepada ibu bapa yang anak mereka dijangkiti penyakit berjangkit, untuk anak-anak berusia di bawah 18 tahun atau bawah 21 tahun jika anak masih belajar.

Enam penyakit berjangkit disenaraikan di bawah pekeliling itu, iaitu penyakit tangan, kaki dan mulut; demam denggi dan demam denggi berdarah, campak; chickenpox; difteria; dan malaria.

Menteri Kesihatan Khairy Jamaluddin pada Khamis lepas berkata pengumuman mengenai protokol isolasi kontak rapat akan dibuat pada minggu hadapan, selari dengan protokol diamalkan pekerja kesihatan di bawah Kementerian Kesihatan (KKM).

Di bawah protokol itu, mereka yang menjadi kontak rapat dan tidak bergejala, tidak perlu menjalani kuarantin sebaliknya hanya perlu buat ujian kendiri COVID-19 pada hari-hari tertentu. – Bernama


Anwar dakwa kerajaan isytihar darurat dengan niat buruk

KUALA LUMPUR, 13 Jamadilakhir 1442H, Selasa – Ketua pembangkang, Datuk Seri Anwar Ibrahim mendakwa, keputusan kerajaan menuntut pengisytiharan darurat dilakukan dengan niat buruk.

Dakwanya, tindakan itu adalah usaha yang dirancang bagi mengelakkan usul tidak percaya terhadap Perdana Menteri, Tan Sri Muhyiddin Yassin yang akan dibentangkan dalam sesi Parlimen akan datang.

Ahli Parlimen Port Dickson berkata demikian dalam afidavit sokongannya, bagi memohon kebenaran memulakan semakan kehakiman atas keputusan kerajaan yang menuntut pengisytiharan darurat.

Anwar mengemukakan permohonan itu di Mahkamah Tinggi melalui Tetuan Karpal Singh & Co dan menamakan Muhyiddin dan kerajaan sebagai responden pertama dan kedua.

Beliau mendakwa, nasihat Kabinet yang dipimpin Muhyiddin kepada Yang Di-Pertuan Agong bertujuan untuk menjaga kepentingan peribadi Perdana Menteri – untuk tetap berkuasa walaupun tidak mendapat sokongan majoriti dari anggota Dewan Rakyat.

“Keputusan Kabinet, yang dipimpin oleh responden pertama yang menasihati Raja untuk melakukan prorog dan / atau menggantung Parlimen, adalah tidak sah dan secara prosedur tidak wajar.

“Dia (Muhyiddin) tidak mendapat sokongan majoriti di Dewan Rakyat dan kerana itu, tidak memiliki mandat untuk memberikan nasihat tersebut.

“Raja berperlembagaan terikat dengan nasihat Perdana Menteri yang memerintahkan sokongan di Dewan dan mempunyai kesahihan demokratik,” dakwanya seperti dilapor News Straits Times.

Peguam Anwar, Ramkarpal Singh dalam satu kenyataan berkata, apa yang dicabar dalam permohonan itu bukanlah pengisytiharan darurat.

Sebaliknya, keputusan Perdana Menteri melalui Jemaah Menteri untuk menasihati Yang di-Pertuan Agong bagi meluluskan kaedah 14 Ordinan Darurat (Kuasa-Kuasa Perlu) 2021 yang menggantung persidangan Parlimen dalam tempoh darurat berkenaan.

“Nasihat Perdana Menteri itu dikatakan bertentangan dengan undang-undang,” katanya.


Syarikat penerbangan baharu Arab Saudi dijangka gegarkan persaingan negara Teluk

RIYADH, 16 Ramadan 1444H, Jumaat – Syarikat penerbangan baharu Arab Saudi, Riyadh Air – yang belum dilancarkan – mendapat reaksi pelbagai daripada pemain industri penerbangan di negara Teluk.

Bekas eksekutif syarikat penerbangan Teluk meramalkan, Arab Saudi akan melimpahkan dana untuk Riyadh Air, ketika syarikat penerbangan itu bersiap sedia menghadapi pesaing terkenal seperti Qatar Airways dan Emirates Dubai.

Riyadh Air diumumkan pada Mac, sama dengan syarikat penerbangan terkenal negara itu, Saudia, akan membeli 78 jet Boeing 787 Dreamliner menerusi perjanjian yang dijangka bernilai AS$37 bilion.

Pengumuman itu tersebar di seluruh sektor penerbangan yang mendapat persaingan hangat di rantau ini, di mana syarikat penerbangan nasional – Saudia yang merupakan sumber kebanggaan, tetapi sering mendapatkan dana dari tabung negara kerana menerima subsidi dan mencatat kerugian.

Pembelanjaan Arab Saudi terhadap Boeing 787 – pesawat dua lorong yang membawa kira-kira 300 penumpang dan biasanya digunakan untuk perjalanan jarak jauh – telah menyebabkan beberapa tohmahan.

Ketika ini, Putera Mahkota Mohammed Bin Salman meneruskan pembangunan besar-besaran yang direka untuk mempelbagaikan ekonomi negaranya selain daripada bergantung kepada bahan api fosil.

Walaupun beliau telah melakukan tindakan keras terhadap perbezaan pendapat di dalam negeri, beliau meneruskan beberapa pembaharuan sosial dan ekonomi untuk menarik perniagaan asing.

Pada bulan November, Arab Saudi mengumumkan rancangan untuk membina sebuah lapangan terbang baharu di Riyadh yang direka untuk meningkatkan tiga kali ganda bilangan pelancong yang boleh menampung sehingga 120 juta orang menjelang 2030.

Kerajaan juga sedang melancarkan pusat bandar baharu berdasarkan matlamatnya untuk meningkatkan jumlah penduduk semasa ibu negara sebanyak lapan juta hingga 15-20 juta orang pada akhir dekad.

Dana Pelaburan Awam (PIF) bernilai AS$650 bilion Arab Saudi, yang memiliki Riyadh Air dan dipengerusikan oleh putera mahkota, sedang berusaha untuk membentuk semula ekonomi.

PIF berada di belakang sebuah bandar mega futuristik bernilai AS$500 bilion dan pusat peranginan mewah di Laut Merah.

Selain Riyadh Air dan Saudia, kerajaan sedang merancang untuk melancarkan Neom Airlines menjelang 2024.

Rancangannya adalah untuk menarik 100 juta pengunjung setiap tahun menjelang akhir dekad ini. Pegawai Arab Saudi mahu sumbangan pelancongan kepada KDNK meningkat daripada tiga hingga 10 peratus pada 2030. – Agensi


Taliban tembak komander pemberontak di sempadan Iran

ISLAMABAD, 20 Muharam 1444H, Khamis – Seorang komander pemberontak Afghanistan dilaporkan terbunuh ditembak pasukan tentera Taliban berhampiran sempadan Iran, semalam.

Menteri Pertahanan Taliban mengenal pasti individu yang terkorban sebagai Mawlawi Mehdi, komuniti minoriti Hazara yang pernah menyertai Taliban sebelum ini.

Mawlawi dirujuk sebagai ketua pemberontak di Balkhab, di daerah yang kaya dengan lombong, di Sar-e Pol – dia sebelum ini melarikan diri berhampiran pergunungan bersama beberapa pengikutnya selepas memberontak dengan Taliban.

Bagaimanapun ketua pemberontak itu berjaya ditembak mati di barat Afghanistan sempadan wilayah Herat.

Mawlawi juga sebelum ini dalam cubaan melarikan diri ke Iran apabila pasukan perisikan dan pasukan keselamatan menyasarkan dia di sempadan antara Herat Iran.

Bagaimanapun pengikut Mawlawi sehingga kini tidak mengulas lanjut mengenai pembunuhan ketua komander mereka.

Sebelum ini, ketua etnik Hazara itu dilantik sebagai ketua perisikan bagi wilayah Bamiyan selepas Taliban berjaya merampas pentadbiran negara Ogos 2021.

Namun, April lalu, Mawlawi dipecat oleh Taliban dengan alasan tidak didedahkan umum, dia kemudian kembali ke Balkhab dan menguruskan pemberontakan bersenjata.

Taliban kemudian menghantar beberapa pihak untuk mengadakan rundingan penyelesaian namun ditolak oleh Mawlawi menyebabkan kumpulan berkenaan melancarkan operasi pembersihan di wilayah berkenaan, bulan lepas.

Tindakan tentera memaksa pasukan berkenaan melarikan diri ke kawasan pergunungan yang berhampiran. – Agensi


Pemerintahan bipartisan stabilkan bahang politik negara

BANGI, 5 Muharram 1443H, Sabtu – Sekiranya Tan Sri Muhyiddin Yassin meletakkan jawatan, Perdana Menteri baharu digesa melaksanakan konsep pemerintahan bipartisan atau kerajaan perpaduan.

Bagaimanapun ketika ini, tiada seorang pun Ahli Parlimen dapat membuktikan bahawa mereka mendapat sokongan majoriti Dewan Rakyat bagi membolehkan Yang di-Pertuan Agong melantik Perdana Menteri baharu.

Justeru, jika Muhyiddin meletak jawatan sekalipun, Perdana Menteri baharu yang naik juga tidak akan menikmati sokongan yang padu, dakwa Ketua Penerangan Parti Barisan Jemaah Islamiah Se-Malaysia (BERJASA), Hazwan Mohamad.

“Jika kita bersetuju untuk Muhyiddin turun, kita kena desak Perdana Menteri yang baharu nanti laksana konsep pemerintahan bipartisan atau kerajaan perpaduan.

“Kekalkan menteri Perikatan Nasional (PN) yang ‘perform’ dan gantikan mereka yang gagal.

“Ini penting untuk menstabilkan kerajaan dan menurunkan bahang politik negara,” katanya menerusi hantaran di Twitter miliknya, hari ini.

Terdahulu, Muhyiddin berkata, beliau mempunyai dua pilihan untuk mengatasi kemelut politik negara ketika ini iaitu memohon perkenan Yang di-Pertuan Agong untuk membubarkan Parlimen dan mengadakan pilihan raya umum atau meletak jawatan menurut Perlembagaan Persekutuan.

Biarpun begitu, beliau menjelaskan tidak meletakkan jawatan kerana tiada seorang Ahli Dewan Rakyat lain yang dapat membuktikan mempunyai majoriti cukup untuk menjadi Perdana Menteri baharu.

Jelas beliau, sekiranya Perdana Menteri baharu tidak boleh dilantik maka kerajaan baharu yang akan mentadbir negara juga tidak boleh dibentuk.


Digugurkan calon BN, Zahidi tanding tiket Bebas

PADANG BESAR, 10 Rabiulakhir 1444H, Sabtu – Datuk Zahidi Zainul Abidin, yang digugurkan daripada senarai calon Barisan Nasional (BN), hari ini bertanding atas tiket Bebas bagi kerusi Parlimen Padang Besar dan Dewan Undangan Negeri (DUN) Titi Tinggi pada Pilihan Raya Umum ke-15 (PRU15).

Penyandang kerusi Padang Besar itu sejak 2013 berdepan saingan lima penjuru dengan tentangan daripada calon BN, Datuk Zahida Zarik Khan, PN-PAS Datuk Rushdan Rusmi, PH-Amanah Mohamad Saad @ Yahya dan calon Warisan Ko Chu Liang.

Zahidi, yang merupakan Timbalan Menteri Komunikasi dan Multimedia, berkata, beliau tidak bersetuju dengan keputusan BN untuk menampilkan calon dari luar Perlis.

“Walaupun kita bersimpati dengan calon ini, yang idahnya masih belum habis, tetapi oleh kerana kita tidak bersetuju dengan cara keputusan (Datuk Seri Ahmad) Zahid Hamidi, maka kita terpaksa teruskanlah walaupun dengan bertanding sebagai calon Bebas.

“Peluang untuk menang kali ini… apa yang mampu saya lihat adalah kita hanya merancang dan Allah yang akan menentukan,” katanya kepada pemberita selepas proses penamaan calon di Dewan Tuanku Syed Putra Maktab Rendah Sains MARA hari ini.

Zahida, yang merupakan Ketua Puteri UMNO, kematian suami pada 20 Ogos lepas dan masih dalam tempoh idah selama empat bulan 10 hari sebagaimana ditetapkan hukum Islam.

Pada PRU14,  Zahidi bertanding atas tiket BN dan memenangi kerusi Padang Besar  dengan majoriti 1,438 undi menewaskan calon PKR Izizam Ibrahim dan PAS Mokhtar Senik.

Bagi pertandingan di DUN Titi Tinggi pula, Zahidi terlibat saingan enam penjuru bersama Khaw Hock Kong (Warisan), Teh Seng Chuan (PH-DAP), Izizam Ibrahim (PN-Bersatu) dan Mohd Shahril Md Sarif (GTA-Pejuang) untuk menentang penyandang kerusi Teh Chai Aan (BN-MCA).

Suruhanjaya Pilihan Raya menetapkan hari pengundian pada 19 November dan pengundian awal pada 15 November. – Bernama


Mahkamah Pakistan bebaskan 405 pelarian Afghanistan

KARACHI, 13 Jamadilakhir 1444H, Jumaat – Sebuah mahkamah di Karachi membebaskan 405 pelarian Afghanistan dan berkuat kuasa dalam masa terdekat.

Konsulat Abdul Jabar Tahjari berkata, pihaknya pernah membebaskan 428 pelarian Afghanistan dan kesemua mereka dihantar pulang ke negara asal

Kali ini mahkamah mengarahkan pembebasan 405 lagi pelarian, katanya.

“Proses pembebasan mereka sedang dilakukan dan kesemuanya akan dihantar pulang ke Afghanistan,” katanya.

Daripada keseluruhan jumlah pelarian yang berada di Karachi mereka terdiri daripada 257 kanak-kanak, 712 lelaki manaka 194 lagi adalah pelarian wanita.

Sebelum ini, pelarian Afghanistan mengadu mereka sering menjadi mangsa penganiayaan polis Pakistan.

Aktivis pelarian, Awal Khan berkata, pelarian Afghanistan yang berada di Pakistan tanpa dokumen sah akan berdepan pelbagai masalah.

Justeru beliau mengesa agar kerajaan Afghanistan berbincang permasalahan berkenaan dengan kerajaan Pakistan dan UNHCR.

Sebelum ini, Suruhanjaya Hak Asasi Manusia Pakistan mendedahkan kira-kira 500 wanita Afghanistan dan kanak-kanak telah ditahan di Karachi. – Agensi.


Kes baharu COVID-19 turun 4.1 peratus minggu lepas

KUALA LUMPUR, 29 Syawal 1443H, Isnin – Bilangan kes baharu COVID-19 di negara ini bagi Minggu Epidemiologi (ME) ke-21 yang bermula dari 22 hingga 28 Mei menunjukkan penurunan sebanyak 4.1 peratus iaitu 13,076 kes berbanding 13,630 kes pada minggu sebelumnya (ME ke-20).

Ketua Pengarah Kesihatan Tan Sri Dr Noor Hisham Abdullah berkata perkembangan itu menyaksikan jumlah kumulatif kes COVID-19 di Malaysia kini 4,502,579 kes.

“Purata kes aktif setiap hari bagi ME ke-21 adalah 25,360 iaitu terdapat penurunan sebanyak 15.1 peratus berbanding minggu sebelumnya.

“Purata kadar kebolehjangkitan COVID-19 (nilai Rt) juga menunjukkan penurunan sebanyak 1.1 peratus iaitu 0.93 berbanding 0.94 pada minggu sebelumnya,” katanya dalam kenyataan hari ini.

Beliau berkata bilangan kes sembuh pada ME ke-21 menunjukkan peningkatan iaitu 4.2 peratus (15,278 kes kepada 15,925 kes) berbanding ME ke-20, menjadikan kumulatif kes sembuh sebanyak 4,441,702.

Dr Noor Hisham berkata kes kematian pada ME ke-21 pula menurun sebanyak 34.5 peratus iaitu kepada 19 kes berbanding 29 kes pada minggu sebelumnya, menjadikan kumulatif kematian kini 35,660.

Sementara itu, beliau berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 (PKRC) bagi setiap 100,000 penduduk juga menurun sebanyak 10 peratus untuk ME sama berbanding ME sebelumnya.

“Jumlah kemasukan pesakit COVID-19 ke hospital awam bagi setiap 100,000 penduduk tiada perubahan bagi semua kategori pesakit. Jumlah kes memerlukan alat bantuan pernafasan menurun sebanyak 6.1 peratus.

“Secara keseluruhan, penggunaan katil bukan kritikal dan penggunaan katil PKRC tiada perubahan manakala penggunaan katil unit rawatan rapi (ICU) meningkat sebanyak 17 peratus,” katanya.

Dr Noor Hisham berkata kes-kes positif COVID-19 yang dipantau oleh Pusat Penilaian COVID-19 (CAC) di seluruh negara semakin menunjukkan pengurangan dengan kedatangan pesakit ke CAC menurun sebanyak 5.1 peratus dan bilangan kes COVID-19 baharu yang menjalani pemantauan di rumah menurun sebanyak 6.5 peratus.

Bilangan kes COVID-19 yang dirujuk CAC ke PKRC atau hospital juga menunjukkan penurunan ketara iaitu 46.6 peratus, katanya. – Bernama